Summary: Googlen Haminan palvelinkeskuksen ympärille on syntynyt erikoista salaperäisyyttä. Professori ei pidä sitä ihmeenä.

Vaikka hakukone Google on lähes kaikkien käytössä joka päivä, on yhtiön ympärillä erikoista mystiikkaa. Googlesta tiedetään jotain, mutta paljon jää kertomatta.
 Haminassa on yhtiöllä ollut vuodesta 2011 lähtien iso palvelinkeskus, jonka sisälle vieraita ei pääse. Toimittajiltakin se on ollut suljettu paikka.
 Jo palvelinkeskuksen rakennusvaiheessa työntekijöiden  piti tutustua sentin paksuiseen  oppaaseen vaitiolovelvollisuudesta.
 Googlen palvelinkeskus toimii lakkautetussa Summan paperitehtaassa, jonka Google osti vuonna 2009. Porttia lähemmäksi ei ole asiaa. Pyry Sarkiola / Yle
 Tällä hetkellä Googlella on Haminan palvelinkeskuksessa yli 300 työntekijää. Jostain syystä erityisesti tehtaan alkuvuosina vain harva haminalainen tunnusti olevansa Googlella töissä. Palvelinkeskuksen toiminnasta Google ei juurikaan hiiskunut.
 Haminan palvelinkeskuksen ympärille alkoi kuin itsestään kasaantua mystiikkaa, jota Google on nyt pikku hiljaa alkanut purkaa.
 "Millainen paikka palvelinkeskus on?"
 Kuluneen viikon aikana tehtaan väkeä on ollut kertomassa Haminan palvelinkeskuksesta Haminan torilla ja läheisissä oppilaitoksissa.
 Tiistaina oli vuorossa Lappeenrannan teknillisen yliopiston etupiha.
 Jukka Vainonen  on ollut Googlella töissä jo kuusi vuotta. Hänen tittelinsä on facilities manager, jonka voi suomentaa esimerkiksi sanaksi varakäyttöpäällikkö.
 – Minä varmistan tiimini kanssa, että servereille menee sähköä ja jäähdytystä, kertoo Vainonen työstään.
 Suosio Lappeenrannassa yliopiston edustalla oli suuri.   Petri Kivimäki/Yle
 Kiinnostus on valtavaa. Opiskelijat haluavat tietää monenlaisia asioita yhtiöstä, mutta yksi kysymys on ylitse muiden.
 – He haluavat tietää, millainen paikka se palvelinkeskus on, kertoo Jukka Vainonen.
 Kovin syvällisesti Jukka Vainonen ei palvelinkeskuksesta kerro, vaan pyytää katsomaan maassa seisovaa telinettä. Siinä on kuva palvelinkeskuksen sisältä.
 Kuvassa näkyy iso tehdashalli, jossa on vierekkäin muutaman metrin korkuisia torneja. Tornit muistuttavat tietokoneen keskusyksikön kaltaisia laatikoita.
 Yhtään ihmistä kuvassa ei näy.
 Tämän kuvan Google näytti kiertueellaan Haminan palvelinkeskuksesta.  Google
 Kysyimme myös Googlen Haminan palvelinkeskuksen johtajalta  Lauri Ikoselta , millainen paikka palvelinkeskus on. Vastaus oli varsin ylimalkainen.
 – Tämä on iso ja laaja kysymys. Palvelinkeskuksia tarvitaan tuottamaan kaikki digitaaliset palvelut kuten sähköposti, surffaus tai tubettaminen. Palvelinkeskuksessa tuotetaan kaikki nämä palvelut.
 Tiettyjä asioita ei saa kertoa
 Google tunnistaa, että yhtiön ympärillä on jonkinlaista salamyhkäisyyttä. Lappeenrannassa yliopiston edustalla useat Googlen työntekijät kertovat, että siksi he ovat täällä – salaperäisyyttä poistamassa.
 Kotkassa asuva  Venla Nopanen  kertoo olleensa Haminassa Googlen palveluksessa vuodesta 2013 lähtien. Hän sanoo olevansa jokapaikanhöylä, joka ottaa vastaan uudet työntekijät, järjestää kiertueita ja huolehtii henkilöstön hyvinvoinnista.
 Sekä Jukka Vainonen että Venla Nopanen uskovat, ettei Googlessa tosiasiassa ole sen enempää salaperäisyyttä kuin muissakaan yrityksissä.
 – Aina tietyt työhön liittyvät asiat ovat sellaisia, joista ei saa kertoa. Palvelinkeskukseen me emme voi turvallisuussyistä ketään päästää, sanoo Venla Nopanen.
 Venla Nopanen sai vastata lukuisiin kysymyksiin päivän aikana.  Petri Kivimäki/Yle
 Jukka Vainonen kertoo, että esimerkiksi yksityiskohtaiset teknisiin asioihin liittyvät seikat ovat salaista tietoa. Venla Nopanen on samaa mieltä.
 – Dataan liittyvät asiat ovat sellaisia, joista ei voi kertoa. Mutta varmasti jokaisessa työpaikassa on omat yrityssalaisuutensa. Google ei varmasti ole ainoa yritys, jolla on yrityssalaisuuksia, sanoo Nopanen.
 Venla Nopanen ja Jukka Vainonen eivät koe, että heidän pitäisi kulkea yksityiselämässäkään suu supussa ja miettiä jokaista sanomaansa sanaa.
 – Minulta ainakin kysytään useimmin sitä, että minkälaista osaamista Googlella tarvitaan.
 Yhdysvaltalaista yrityskulttuuria
 Aalto-yliopiston kauppakorkeakoulun vastuullisen liiketoiminnan professori  Minna Halme  ei ole yllättynyt kuulleessaan, ettei Googlen palvelinkeskukseen pääse tai että se ei järjestä avoimien ovien päiviä.
 – Sellaiset eivät kuulu yhdysvaltalaiseen yrityskulttuuriin. Yhdysvalloissa yritykset ovat hyvin tarkkoja liikesalaisuuksistaan ja jopa pelkäävät niiden paljastumista, kertoo Halme.
 Kauppatieteen opiskelijat Emma Hietanen (vas.) ja Rahel Worku voisivat joskus kuvitella olevansa Googlella töissä.  Petri Kivimäki/Yle
 Salamyhkäisyyden tunne saattaa syntyä, koska Suomessa on totuttu yritysten hyvin avoimeen viestintätapaan ja luottamukseen. Tehtaat järjestävät kierroksia erilaisille ryhmille ja järjestävät kaikille avoimia tutustumispäiviä.
 – Julkisuuden ja yksityisyyden välinen suhde voi olla jopa vihamielissävytteinen. Yritykset eivät halua julkisen vallan puuttuvan yrityksen asioihin esimerkiksi ympäristöasioissa, kertoo Halme.
 Tutustujat pääsivät näkemään myös tällaisen kuvan palvelinkeskuksesta.  Pyry Sarkiola / Yle
 Pohjoismaissa yritykset ovat Halmeen mukaan maailmanlaajuisesti vertailtuna hyvin avoimia.
 – Meillä luottamus on tosi suuri. Välillä yrityksiä joudutaan jopa muistuttamaan, ettei toimistoihin ihan kuka tahansa pääse.
 Googlen salamyhkäisyyttä voi kasvattaa myös sen valtava asema. Google tietää meistä kaikista yllättävän paljon.
 – Valtavan iso yritys, jonka lobbausvoima globaaleihin asioihin on iso, pohtii professori Minna Halme.
 Maalaisjärjellä pärjää
 Elinkeinoelämän keskusliiton lakiasiainjohtaja  Markus Äimälän  mukaan on vaikea yksiselitteisesti sanoa, mitä työntekijä saa työpaikastaan kertoa ja mitä ei. Hänen mielestään normaalilla maalaisjärjellä pärjää.
 – Tietenkään liikesalaisuuksia ei saa kertoa. Esimerkiksi salaisia piirustuksia tai kaavoja.
 Niiden lisäksi on paljon arkaluonteista tietoa, jota ei pidä mennä kertomaan työpaikan ulkopuolelle.Tällaisia ovat esimerkiksi yrityksen tuotantomäärät, taloudellinen tilanne tai suunnitteilla olevat uutuustuotteet.
 – Yritykset eivät halua, että sellaiset asiat tulevat kilpailijoiden tietoon.
 Äimälän mielestä kannattaa aina miettiä hetki, ennen kuin puhuu yrityksen asioista.
 – Ihan hyvin voi kertoa, että missä on töissä ja vähän avata työnsä sisältöä.
 Google tuli ihmisten luokse Lappeenrannassa.   Petri Kivimäki/Yle
 Asia selväksi etukäteen
 Jos työnantajan ja työntekijän välillä vaikuttaisi olla epäselvyyksiä avoimuuden rajoista, suosittelee Elinkeinoelämän keskusliiton lakiasiainjohtaja Markus Äimälä selvittämään ne työntekijälle ajoissa.
 – Joskus ihmiset eivät tule ajatelleeksi, että jotkut asiat ovat arkaluonteisia. Mitä kokemattomampi henkilö on, sitä herkemmin kannattaa perehdytyksessä etukäteen selvittää asioita, joita ei kannata kertoa.
 Äimälä uskoo, että moni työnantaja luottaa työntekijöidensä tietävän avoimuuden rajat.
 – Pahinta on se, että kertoo tahallaan ja haluaa aiheuttaa yritykselle merkittävää vahinkoa.
 Jukka Vainonen on ollut Googlella töissä vuodesta 2013 lähtien.  Petri Kivimäki/Yle
 Ääritapauksissa arkaluonteisen tiedon kertominen voi Äimälän mukaan johtaa jopa työsuhteen päättämiseen.
 – Todennäköisemmin siitä joutuu puhutteluun. Mutta kannattaa muistaa, että liikesalaisuuden paljastaminen on välitön purkamisperuste.
 Yrityssalaisuuksia eivät saa paljastaa myöskään työpaikalla satunnaisesti käyvät ulkopuoliset, esimerkiksi alihankkijat, siivoojat tai remonttia tekevät työntekijät.
 – Usein jo sopimuksessa on mainittu, että luottamuksellisuus vallitsee. Jos paljastaa asiakkaan tietoja, voi sillä olla ihan samat seuraukset, kuin jos kertoisi oman työnantajansa tietoja ulkopuolisille. Samat kriteerit pätevät, eli asiakkaan tietoja ei saa kertoa.
 Työkielenä englanti
 Haminassa Googlen palvelinkeskuksessa työskentelevä Venla Nopanen kertoo nauttivansa työstään.
 – Google on tosi innovatiivinen työpaikka ja siellä on hyvä ryhmähenki. On myös mielenkiintoista olla kansainvälisessä työympäristössä, sillä meillä on paljon suomalaisia ja ulkomaalaisia työntekijöitä.
 Nopanen kertoo, että heidän työkielensä Haminassa on englanti. Ihmisiä on töissä yötäpäivää.
 – Aina kun käyn konesalissa, yllätyn, miten valtava tila se on, kertoo Venla Nopanen.
 Asuntovaunun edessä olevat kuvatelineet eivät kovin suuria paljastuksia tuoneet. Pyry Sarkiola / Yle
 Jukka Vainonen kertoo olleensa ennen Googlelle tuloaan töissä Googlen alihankkijalla ja päätyi sitä kautta Googlelle töihin.
 – Ajattelin, että tämä on varmasti tulevaisuuden ala ja että töitä riittää. Rallienglannilla pärjää, naurahtaa Vainonen.
 Tuntematon, mutta kiinnostava
 Lappeenrannan yliopiston edustalla kaksi kauppatieteen kauppatieteen opiskelijaa  Emma Hietanen  ja  Rahel Worku  käyttävät Googlen laitetta, joka etsii omien kasvonpiirteiden perusteella samannäköisiä kuuluisuuksia eri puolilta maapalloa.
 Heidän mielestään Google ei ole erityisen salamyhkäinen yritys. Toisaalta he tunnustavat, etteivät tiedä siitä kovin paljoa.
 – Google ei kovin paljon markkinoi työpaikkojaan, kertovat Hietanen ja Worku.
 Molempien mielestä Google voisi olla mielenkiintoinen työnantaja.
 – Olemme juuri menossa kuuntelemaan, mitä heillä olisi tarjota, kertoo Rahel Worku.
 Töitä saattaa Suomessa riittää tulevaisuudessakin, sillä  Google ilmoitti viime toukokuussa  rakentavansa Haminaan uuden palvelinkeskuksen. Investoinnin kokonaisarvo on noin 600 miljoonaa euroa.

Vuosikausiin kukaan ei myöntänyt olevansa Googlella töissä – nyt yhtiö avaa toimintaansa: toi näytille valokuvia, mutta niissä ei näy ketään


Summary: Osa maatiloista joutui luopumaan kotieläimistä niukan sadon vuoksi.

Maatilojen viljavarastot hupenivat viime vuonna, kertoo Luonnonvarakeskus.
 Noin 2,7 miljardin kilon viljasadosta riitti maatiloilta myyntiin 60 prosenttia. Sadosta pääosa meni tuotantoeläinten ruokintaan.
 Viime vuoden syksy oli toinen perättäinen niukan viljasadon vuosi. Vastakkaiset säätilat ovat vaikuttaneet viljasadon suuruuteen, sanoo yliaktuaari Anneli Partala Luonnonvarakeskuksesta.
 – Vuoden 2017 kesä ja syksy olivat sateisia, viime vuonna sää oli liian kuivaa, hän sanoo.
 Rehun puute johti kotieläimistä luopumiseen
 Etenkin viime vuoden kuiva kesä on näkynyt kotieläintiloilla. Monet tilat ovat joutuneet olemaan erittäin tarkkoja rehun käytön kanssa ja repimään rehua sieltä, mistä sitä saa.
 Niukka rehutilanne on vaikuttanut jopa kotieläinten määrään.
 – Jonkin verran tilastoista näkyy, että kotieläinten määrää on vähennetty ja tuotantoa lopetettu, eli eläimiä on jouduttu viemään teuraaksi.
 Myös vienti oli vähäisintä vuosikymmeniin. Maatiloilta myydystä viljasta vietiin neljännes. Vientiin meni lähinnä kauraa ja ohraa.

Sääolot kurittivat – viljasato niukka jo kahtena vuonna peräkkäin


Summary: Henkilöauto löytyi Etelä-Savosta Ristiinasta.

Lappeenrantalaisen kulta- ja kelloliikkeen murrossa käytetty henkilöauto on löytynyt.
 Auto löytyi keskiviikkona Etelä-Savosta Ristiinasta Himalanpohjantien varresta. Auto on poliisin hallussa.
 Poliisi pyytää edelleen havaintoja ajoneuvon liikkeistä myöhäisen tiistai-illan ja keskiviikkoaamun väliseltä ajalta.
 Lappeenrannan keskustassa sijaitsevaan Timanttiset Kultakello-liikkeeseen  murtauduttiin keskiviikkona  aamuyöllä kello 4 aikaan. Murtautujilla oli käytössään Mikkelistä anastettua punaista  Volkswagen 5D Touran  -henkilöautoa. Sen rekisterinumero on FGT-270.
 Havaintoja voi laittaa poliisille sähköpostitse osoitteeseen vihjeet.kaakkois-suomi(at)poliisi.fi tai puhelimitse numeroon 050 4479574.

Lappeenrantalaisen kultaliikkeen murrossa käytetty henkilöauto löytyi


Helsingin hovioikeus on myöntänyt syyttäjälle jatkokäsittelyluvan poliisien epäiltyjä virkarikoksia koskevassa asiassa.
 Käräjäoikeus hylkäsi kesäkuussa  kaikki syytteet  Suomen historian laajimmassa poliisirikosjutussa.
 Syytteessä olivat entinen poliisiylijohtaja  Mikko Paatero , keskusrikospoliisin päällikkö  Robin Lardot , Helsingin poliisilaitoksen päällikkö  Lasse Aapio , Helsingin poliisilaitoksen entinen komentaja  Jukka Riikonen  sekä Helsingin huumepoliisin entinen päällikkö  Jari Aarnio .
 Yle kertoi  kesäkuussa , että syyttäjä pohti valitusta hovioikeuteen. Hovioikeuden mukaan syyttäjä on valituksessaan vaatinut, että vastaajat tuomitaan syytteen mukaisesti.
  Lue myös:  Entinen poliisiylijohtaja Mikko Paatero Ylelle: "Kaksi viime vuotta oli elämäni raskainta aikaa" – Näin käräjäoikeuden ratkaisua on kommentoitu
 Syyttäjälle täystappio: Kaikki syytteet nurin Suomen suurimmassa poliisirikosjutussa – Valtiolle yli 600 000 euron kulut
 Päivi Happonen: Juhannuskokko roihahti syyttäjälle jo tänään – Pahin painajainen toteutui, kun poliisipomojen kaikki syytteet hylättiin

Syyttäjälle jatkokäsittelylupa poliisijohdon virkarikosjutussa – syytettyinä olivat muun muassa Jari Aarnio ja Mikko Paatero


Summary: Yhtiön vanhemmat pelit eivät ole myyneet odotetulla tavalla.

Angry Birds -peleistä tunnettu Rovio kertoo, että yhtiön vertailukelpoinen liiketulos jää tänä vuonna aiemmin ennustettua heikommaksi. Rovio odottaa, että vertailukelpoinen liikevoitto jää 5–8 prosenttiin liikevaihdosta. Aiempi ohjeistus oli 9–11 prosenttia.
 Myös liikevaihtoennustetta on laskettu. Uusi arvio on 295–310 miljoonaa euroa, kun tähän saakka arvio on ollut 300–330 miljoonaa euroa.
 Ennusteiden pudottaminen johtuu Rovion mukaan vanhempien pelien ja lisensioinnin alemmista tuotto-odotuksista. Myös investoinnit käyttäjien hankintaan painavat tulosta.
 – Käyttäjähankintainvestointien kasvattaminen johtaa luonnollisesti alempaan kannattavuuteen vuosina 2019 ja 2020 keskittyessämme pitkän tähtäimen liikevaihdon ja kassavirran kasvattamiseen, kertoo toimitusjohtaja Kati Levoranta tiedotteessa.

Angry Birds -yhtiö Rovion tulos jää aiempaa ennustetta heikommaksi


Summary: Linjapuhe jäi kuulematta viikonloppuna, sillä keskustan ylimääräinen puoluekokous oli vain päivän mittainen.

Keskustan puheenjohtaja, elinkeinoministeri  Katri Kulmuni  (kesk.) pitää tänään poliittisen linjapuheensa keskustan puoluehallituksen kokouksen päätteeksi.
 Voit seurata puhetta klikkaamalla jutun pääkuvaa  tai Yle Areenasta  klo 10.20 alkaen. Päivitämme tähän juttuun puheen keskeiset kohdat.
 Perinteisesti linjapuhe pidetään puoluekokouksessa puheenjohtajavaalia seuraavana päivänä. Linjapuheessa puheenjohtajalla on mahdollisuus kertoa, mihin suuntaan puolue lähtee hänen johdollaan ja mitä se aikoo tavoitella.
 Koska viikonloppuna  järjestetty keskustan ylimääräinen puoluekokous  oli vain päivän mittainen, ei linjapuhetta Kouvolassa kuultu.
 Valintansa jälkeen Kulmuni siirtyi keskustan ministeriryhmän puheenjohtajaksi, mutta ei ottanut kantaakseen puolueen painavinta salkkua eli valtiovarainministerin pestiä.
 Kulmuni ei halunnut vielä maanantaina arvioida  julkisesti, milloin mahdollinen vaihto hänen ja  Mika Lintilän  (kesk.) välillä mahdollisesti tapahtuu.
 – En ole kuullut, että mikään puolue olisi ilmoittanut etukäteen, koska he tekevät ministerikierrätystä, Kulmuni sanoi.
 Lue lisää:
 Miten Katri Kulmunin ote näkyy hallituksen ensimmäisessä budjetissa? "Uskon, että budjettiriihi saadaan hyvin pakettiin" – Yle seurasi hetki hetkeltä politiikan toimittajien tenttiä
 Katri Kulmuni on keskustan uusi puheenjohtaja: "Nyt alkaa työt, keskusta ei voi olla 10 prosentin puolue" – Yle seurasi Kouvolan puoluekokousta

Mihin suuntaan keskusta lähtee Katri Kulmunin johdolla? Katso tuoreen puheenjohtajan linjapuhe klo 10.20 alkaen


Summary: Osa osavaltioista pitää korvauksia liian vaatimattomina opioidikriisin valtaviin mittasuhteisiin nähden ja tähtää oikeustaisteluihin.

Yhdysvalloissa lääkeyhtiö Purdue Pharma on päässyt alustavasti sopuun opioidikriisiä käsittelevässä oikeusjuttujen sarjassa.
 Useat osavaltiot ja muun muassa yli 2 000 kaupunkia ja piirikuntaa on haastanut Purdue Pharman oikeuteen eri puolilla Yhdysvaltoja yrityksen osallisuudesta maata piinanneeseen opioidikriisiin. Osavaltiot ja kaupungit ovat syyttäneet Purdue Pharmaa siitä, että sen opioidipohjainen OxyContin-kipulääke on merkittävästi pahentanut opioidikriisiä etenkin kriisin alkuvuosina.
 Yhdysvaltalaislehti Washington Postin mukaan  alustavan sopimuksen hinta on arviolta kaikkiaan 10–12 miljardia dollaria eli noin 9–11 miljardia euroa. Sopimuksen mukaan Purdue Pharman omistava Sacklerin perhe luopuisi yhtiöstä ja maksaisi itse suoraan kolme miljardia dollaria.
 Jo vuonna 2007 yhtiö ja kolme sen johtajaa myönsivät syyllisyytensä siihen, että ne ovat johtaneet lääkäreitä ja yleisöä harhaan opioidilääkkeensä turvallisuudesta.
 Yhdysvalloissa on kuollut yli 200 000 ihmistä opioidipohjaisten reseptilääkkeiden yliannostukeen vuodesta 1999, kertoo Washington Post liittovaltion tilastojen perusteella. Lisäksi yhtä monen arvioidaan kuolleen heroiinin ja laittoman synteettisen opioidin, fentanyylin yliannostukseen.
 Yritys ei joudu myöntämään rikkomuksiaan
 New York Times -lehden sopimuksesta saamien tietojen mukaan  yrityksen tulee lisäksi hakeutua konkurssiin. Yritys on määrä hajottaa ja sen raunioille perustaa uusi yritys, joka jatkaisi lääkekauppaa, myös parjatun OxyContinin myymistä. Tulevista voitoista yritys maksaisi korvauksia oikeuskanteiden asianomistajille.
 Purdue Pharman tulisi myös luovuttaa lääkkeitä muun muassa riippuvuudesta kärsivien hoitoon. Ratkaisu ei kuitenkaan lehden mukaan sisällä sitä, että yritys joutuisi myöntämään rikkomuksensa.
 Purdue Pharma ilmoitti jatkavansa ponnisteluja, jotta sopu saataisiin vielä kaikkien muidenkin yhtiötä oikeuteen hakeneiden kanssa.
 – Ratkaisu tuo miljardeja dollareita ja elintärkeitä opioidiyliannostukselta pelastavia lääkkeitä niille maamme yhteisöille, joita opioidikriisi on koskettanut, yhtiö sanoi lausunnossaan.
 Useiden yleisten syyttäjien mukaan nyt saavutettu alustava sopu on parempi keino taata korvaussaatavat yhtiöltä ja omistajasuvulta kuin jos korvauksia yritettäisiin saada Purduen hakeutuessa itse konkurssiin.
 Osa osavaltioista ei valmis sopimaan
 Kaikki yrityksen kimpussa olevat osavaltioiden yleiset syyttäjät eivät kuitenkaan ole aikeissa hyväksyä sopimusta. Osa piti korvausmääriä vaatimattomina opioidikriisin valtaviin mittasuhteisiin nähden.
 Tyytymättömien joukossa ovat muun muassa Kalifornian, New Yorkin ja Pohjois-Carolinan osavaltiot. Osa syyttäjistä on sitä mieltä, etteivät Sacklerit anna riittävästi omasta muhkeasta pussistaan, joka on kasvatettu lähes kokonaan OxyContinin myynnillä.
 Suvun jäsenten on arvioitu siirtäneen miljardeja dollareita varoja Purdue Pharmasta ulkomaille ja mahdollisesti veroparatiiseihin monimutkaisten yritysjärjestelyjen kautta.
 – Nämä ihmiset ovat eniten vastuussa siitä kuolemanpolusta ja tuhosta, jonka opioidiepidemia on jättänyt jälkeensä, Pohjois-Carolinan yleinen syyttäjä  Josh Stein  totesi.
 Myös muita lääkeyrityksiä, -jakelijoita ja apteekkeja syytetään Yhdysvaltojen opioidikriisin alullepanosta ja pahentamisesta. Viime kuussa Oklahomassa  tuomari määräsi lääkejätti Johnson & Johnsonin maksamaan  572 miljoonaa dollaria korvauksia opioidikriisin edistämisestä.
 Lue myös:
 Miksi lääkefirmat joutuvat maksamaan miljoonakorvauksia? Opioidikriisin taustalla on valheellista markkinointia – ja satojatuhansia kuolleita
 Lääkejätti Johnson & Johnson määrättiin maksamaan yli puoli miljardia dollaria korvauksia opioidikriisin edistämisestä   Miksi lääkefirmat joutuvat maksamaan miljoonakorvauksia? Opioidikriisin taustalla on valheellista markkinointia – ja satojatuhansia kuolleita

Yhdysvaltain opioidivyyhdissä alustava sopu miljardikorvauksista – osa osavaltioista haluaa lääkejätti Purdue Pharman yhä oikeuteen


Summary: Kun yritykset puhuvat vastuullisuudesta, ne määrittelevät itse, mitä vastuullisuus on. Jos vastuullisuus on yhteiskunnassa tärkeää, pitää yhteiskunnan määritellä mitä vastuullisuus on, kirjoittaa Pekka Seppänen.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Haluan pohtia vastuullisuutta, koska muutkin pohtivat ja puhuvat siitä, ehkä enemmän kuin koskaan.
 Jos vastuullisuuden mittari on vastuullisuudesta puhumisen määrä, niin maailmassa ei ole mitään niin vastuullista kuin yritystoiminta ja sijoittaminen.
 Oletteko koskaan tavanneet ihmistä, joka toistelee olevansa rehellinen? Sama olo tulee silloin, kun liikeyritys hokee olevansa vastuullinen.
 Rehelliset ihmiset eivät vakuuttele olevansa rehellisiä. Vastuullisten yritysten ei varmaan niidenkään tarvitsisi koko ajan todistella vastuullisuuttaan.
 Kanadalainen konsulttiyhtiö  Corporate Knights  tekee vuosittain listan  maailman vastuullisimmista yrityksistä. Tämänvuotisessa listauksessa sadan vastuullisimman yrityksen joukossa on peräti seitsemän suomalaisyritystä.
 Vastuullisin näistä on Neste, sijalla kolme. Neste on siis maailman kolmanneksi vastuullisin yritys. Pronssimitali Suomeen, hieno saavutus!
 Muita huippuvastuullisia yrityksiä ovat esimerkiksi metsäyhtiö UPM sijalla 23 ja Nordea-pankki sijalla 47.
 Neste kaupittelee fossiilisia polttoaineita, UPM hakkaa metsien hiilinieluja ja Nordea muistetaan Panaman papereista, joiden mukaan Nordea on perustanut sadoille varakkaille asiakkailleen veroparatiisiyhtiöitä
 Kyllähän tämä vähän yllättävältä kuulostaa. Neste kaupittelee fossiilisia polttoaineita, UPM hakkaa metsien hiilinieluja ja Nordea muistetaan Panaman papereista, joiden mukaan Nordea on perustanut sadoille varakkaille asiakkailleen veroparatiisiyhtiöitä verojen välttelemiseksi.
 Täytynee olla niin , että Neste, UPM ja Nordea kaupittelevat fossiilisia polttoaineita, hakkaavat metsiä ja auttavat karttamaan veroja jotenkin vastuullisemmin kuin niiden kanssa kilpailevat muut yritykset.
 Konsulttiyhtiön listaus panee miettimään myös omaa vastuullisuuttani. Olisiko vastuullisempaa tankata autooni vastuullisen Nesteen bensiiniä vai sittenkin olla kokonaan ajamatta autoa? Entä myisinkö omasta metsästäni puita UPM:lle vai jättäisinkö metsän koskemattomaksi niin kuin tähänkin saakka. Ja mitä pitäisi tehdä Nordean kanssa, pyytäisinkö neuvoja verojen kiertämiseksi vai olisinko pyytämättä?
 Tämä kaikkein vastuullisin Valio on se sama Valio, joka sai muutama vuosi sitten 70 miljoonan euron rapsut määräävän markkina-aseman väärinkäytöstä.
 Kansalaiset päätyvät aivan yhtä yllättäviin valintoihin kuin konsultit. Sustainable Brand Index -kyselyssä tavalliset suomalaiset ovat saaneet valita Suomen vastuullisimman brändin. Kuutena vuotena peräkkäin suomalaiset ovat arvioineet vastuullisimmaksi Valion, tuon maidonjalostajan, jolla on pitkä historia Itämeren saastumisen ja ilmaston lämpenemisen edistäjänä. Tämä kaikkein vastuullisin Valio on se sama Valio, joka sai muutama vuosi sitten 70 miljoonan euron rapsut määräävän markkina-aseman väärinkäytöstä.
 Kun yritykset puhuvat vastuullisuudesta , ne määrittelevät itse, mitä vastuullisuus on. Tietenkin. Totta kai yritykset haluavat itse laatia omat pelisääntönsä, kukapa ei haluaisi.
 On kuitenkin tarjolla myös toinen vaihtoehto, nimittäin lainsäädäntö ja viranomaisvalvonta.
 Pelisääntöjen laatiminen on poliitikkojen tehtävä. Mutta hekin ajattelevat vastuullisuutta omista lähtökohdistaan.
 Jos vastuullisuus on yhteiskunnassa tärkeää, yhteiskunnan pitäisi määritellä mitä vastuullisuus on. Yhteiskunnan tulisi siinä tapauksessa myös laatia pelisäännöt ja valvoa niiden noudattamista. Itsesääntely on kaunis ajatus, mutta ehkä silti on parempi, että kukaan ei ole tuomari omassa asiassaan.
 Pelisääntöjen laatiminen  on poliitikkojen tehtävä. Mutta hekin ajattelevat vastuullisuutta omista lähtökohdistaan.
 Omien havaintojeni mukaan vastuullinen politiikka tarkoittaa sitä politiikkaa, josta puolueen äänestäjät ja rahoittajat tykkäävät.
 Oikeiston mielestä vastuullista politiikkaa on se, että otetaan rahat vasemmiston äänestäjiltä. Ja vasemmiston mielestä vastuullista politiikkaa on se, että otetaan rahat oikeiston äänestäjiltä.
 Jotakin on pielessä,  kun kepulikonsteja käyttäviä ja luontoa tärveleviä yrityksiä pidetään vastuullisina.
 Vastuullisuus tarkoittaa kykyä antaa vastuullinen mielikuva itsestään.
 Ehkä vastuullisuus tulisi määritellä uudelleen. Ehdotan seuraavaa määritelmää: vastuullisuus tarkoittaa kykyä antaa vastuullinen mielikuva itsestään. Siis: vastuullisuus tarkoittaa kykyä antaa vastuullinen mielikuva itsestään.
 Tästä näkökulmasta katsoen on helppo ymmärtää, miksi peliyhtiö Veikkaus on viime viikkoina joutunut ankaran arvostelun kohteeksi.
 Veikkaus ei ole jäänyt kiinni  vilunkihommista eikä sitä voine pitää erityisenä luonnon tuhoajanakaan. Mutta Veikkaus teetti mainoksen, joka herätti pahennusta, mikä johti Veikkauksen kaiken toiminnan ryöppäämiseen.
 Nytkö heille vasta valkeni, että kulttuuria ja urheilua tuetaan köyhän kansan ja peliriippuvaisten rahoilla?
 Se hiukan ihmetyttää. Eivätkö nämä ihmiset, jotka syyttivät Veikkausta epävastuullisuudesta, tienneet, mitä Veikkaus puuhaa? Nytkö heille vasta valkeni, että kulttuuria ja urheilua tuetaan köyhän kansan ja peliriippuvaisten rahoilla?
 Jos he tiesivät tämän, on aika epävastuullista, että he eivät hyökänneet Veikkauksen kimppuun jo paljon aikaisemmin.
 Vastuullisuus näyttää olevan venyvä  ja kaikkiin käyttötarkoituksiin sopiva käsite. Sillä voi kiillottaa mustan valkoiseksi, mutta yhtä hyvin sitä voi käyttää mielivaltaisena lyömäaseena.
 Mitä enemmän olen pohtinut vastuullisuutta, sitä varmemmaksi olen tullut siitä, että vastuullisuudesta puhuminen on vastuutonta.
 Vastuullisinta olisi lopettaa vastuullisuudesta puhuminen. Nyt.
 Pekka Seppänen
 Kirjoittaja on espoolainen kirjailija, hallitustyöskentelijä, valmentaja tai laiskottelija, päivästä riippuen.
 Kolumnista voi keskustella 12.9. klo 16:00 asti

Pekka Seppäsen kolumni: Vastuullisuus on vastuutonta


Summary: Suurelle yleisölle Kari Hakala tuli tutuksi Metsolan Erkkinä televisiosta. Hän perusti näköalakahvilan meren partaalle eläkeiän kynnyksellä, kun Porissa ei ollut tarjolla näyttelijän töitä.

Koko kesän kiinni olleelle Kallon kahvilalle Porin Mäntyluodossa ei ole löytynyt vielä ostajaa.
 Näyttelijä  Kari Hakala  pani kahvilansa myyntiin alkuvuodesta ja jäi viettämään eläkepäiviä.
 – Eläkkeellä on mukava olla, 45 työvuoden jälkeen.
 Hän  perusti kahvilan  muutettuaan takaisin kotiseudulleen Poriin, kun ammattinäyttelijän töitä ei paikkakunnalla ollut tarjolla.
 – Jos itse olisin neljä- tai viisikymppinen, ihan varmasti jatkaisin kahvilan pitoa. Mutta jossain vaiheessa ihmisen tullessa eläkeikään täytyy alkaa miettiä eläkkeelle siirtymistä, 65-vuotias Hakala pohtii.
 Hän sanoo, että ihmiselämässä on oma prosessinsa siirtyä eläkkeelle.
 – Pitää hyväksyä, että työelämän aika on ohi. Jotain pientä voi touhuta, mutta ei semmoista, missä on koko ajan kiinni. Moni voi eläkkeellä lähteä tekemään töitä uudelleen ja joku rupeaa etelässä ryyppäämään. Nämä eivät ole minulle malleja.
 Jotakin pientä touhua kuitenkin tarvitaan eläkepäiviksi. Kari Hakalalle se on vaikkapa pikkuklapien tekoa.
 – Vähän niin kuin kuin ennen maailmassa, kun isäntä vaihtui talossa. Vanhempi pariskunta rupesi tekemään klapia ja katsomaan lastenlapsia.
 Silti näytteleminenkin eläkeläistä vielä kiinnostaa, jos sopiva rooli tulee kohdalle. Suurelle yleisölle Hakala tuli tutuksi  Metsolan Erkkinä  Ylen 1990-luvun suositussa  Metsolat-sarjassa .
 Kallon kahvila on ollut koko kesän kiiinni.  Katja Halinen / Yle
 Ennen tätä kesää Hakalan kahvila oli varsin suosittu Kallon-kävijöiden keskuudessa. Kallon kalliot ja merimaisema houkuttelevat retkeilypaikkana porilaisia kaikkina vuodenaikoina.
 Pysyvä kahvila lasiterasseineen avattiin Kallossa aallonmurtajan päälle kaksi vuotta sitten. Porin kaupunki myönsi sille määräaikaisen rakennusluvan viideksi vuodeksi.
 Kallon kahvila on saanut vuosien varrella valtakunnallistakin julkisuutta, kun Hakala joutui  sanaharkkaan  kahvilan naapurin eli Kallon majakan omistavan pursiseura BSF:n kanssa.

Näyttelijä Kari Hakala keskittyy eläkepäivinä klapihommiin – Kallon kahvila Porissa odottaa uutta yrittäjää


Summary: Jopa puolet työikäisistä ei palaudu riittävästi. Jokainen tarvitsee luppoaikaa vähintään tunnin päivässä.

Ahdistaako arjen tahti? Työt, arjen pyöritys ja pakolliset menot ovat monessa perheessä yhtälö, johon aika ja jaksaminen eivät meinaa riittää, vaikka kuinka yrittäisi.
 Arviolta noin  puolet työikäisistä suomalaisista  tuntee itsensä jatkuvasti väsyneeksi eikä palaudu riittävästi.
 Yhdellä kärsivät yöunet, toinen oireilee kivuilla ja kolmas menettää keskittymiskykynsä rippeet.
 Moni työikäinen tunnistaa itsessään uupumisen oireita. Mitä tehdä, jos elämässä yksinkertaisesti on liikaa kaikkea, ja mittari näyttää punaista viikko toisensa perään?
 Tässä jutussa vinkkejä uupumuksen itsehoitoon antavat työterveyspsykologi  Heli Hannonen  Työterveyslaitokselta sekä uupumiseen erikoistunut työ- ja organisaatiopsykologi  Liisa Uusitalo-Arola .
 1. Ota oireilu vakavasti ja etsi mikrotaukoja
 Univaikeudet, stressaantunut mieliala ja kyvyttömyys rauhoittua ovat monelle pysyvä olotila. Oireet ovat kuitenkin elimistön hälytysmerkkejä, jotka on syytä ottaa vakavasti. Jatkuva uupumus ei ole normaalia.
 – Liian moni tyytyy tilanteeseen ja jatkaa samalla tahdilla, vaikka ei voi hyvin. Uupumusoireet ovat merkki siitä, että mennään liian lujaa, sanoo työterveyspsykologi Heli Hannonen.
 Hän kannustaa tekemään muutoksia tässä ja nyt: ei pitäisi jäädä odottamaan sitä, että lapset kasvavat tai kiire töissä helpottaa.
 Tahtia voi hidastaa muutenkin kuin tekemällä totaalisen stopin. Irtisanoutuminen töistä tai sapattivapaa eivät ole useimmille edes vaihtoehtoja. Arjessa erityisen tärkeitä ovat pienet palautumisen hetket. Tutkimusten mukaan mikrotauot työpäivän aikana lisäävät hyvinvointia, sillä kukaan ei jaksa kovilla kierroksilla täyttä työpäivää.
 – Työt pitäisi pystyä järjestämään niin, että palautuminen on mahdollista jo työpäivän aikana. Se tarkoittaa yksinkertaisesti taukojen pitämistä, Hannonen sanoo.
 2. Haasta aivoja vapaa-ajalla
 Töistä palautuminen vaatii irrottautumista työasioista. Sen vuoksi työterveyspsykologi Heli Hannonen varoittaa jatkuvista ylitöistä ja muistuttaa, ettei työsähköpostien lukeminen illalla suinkaan helpota seuraavan päivän urakkaa, vaan päinvastoin häiritsee palautumista.
 Ruuhkavuosia elävää odottaa kuitenkin kotona toinen työmaa, jossa kokataan arkiruokaa, täytetään tiskikonetta ja kuskataan harrastuksiin minuuttiaikataululla. Kun uupumus painaa, suorittamisen tuntua pitäisi vähentää elämästä jollakin keinolla.
 – On palkitsevaa, kun saa paljon aikaiseksi, mutta suorittamiseen jää koukkuun. Hellittämistä täytyy opetella, sanoo työ- ja organisaatiopsykologi Liisa Uusitalo-Arola.
 Tutkimusten mukaan palautumista edistää mielekäs tekeminen, joka haastaa aivoja ja tuottaa mielihyvää. Jollekin se voi olla vieraan kielen opiskelu, toiselle onnistumisen kokemukset vaikkapa tanssitunnilla.
 – Pelkästään sohvalla lepäily ei ole palauttavaa, mutta arjessa pitää olla myös hetkiä, jolloin ei ole mitään ohjelmaa, Heli Hannonen sanoo.
 Hän ehdottaa varaamaan esimerkiksi yhden arki-illan viikosta vapaaksi aikatauluista.
 3. Kalenteri ja aikataulutus avuksi myös lepoon
 Uupuneena ajattelu kapeutuu. Tunne siitä, ettei elämässä ole vaihtoehtoja, on jo itsessään yksi väsymyksen merkki. Vaihtoehtoja on aina, jaksamisen ammattilaiset sanovat.
 – Voi vaikka pohtia, mitä sanoisi ystävälle, joka on vastaavassa tilanteessa. Harva kehoittaisi vain jatkamaan samaan malliin hampaat irvessä, Heli Hannonen toteaa.
 Kun uupuminen ei ole vielä vakavan loppuunpalamisen asteella, siihen kannattaa suhtautua samalla tavalla kuin painonhallintaan: parhaita tuloksia saa aikaan pienillä mutta pysyvillä elämänmuutoksilla.
 Niiden tekemisessä auttavat samat välineet, joilla arki on tungettu täyteen: kalenteri ja aikataulutus. Nyt ajatuksena on kuitenkin karsia pois turhaa ja varata kalenterista sitä kuuluisaa omaa aikaa, Liisa Uusitalo-Arola neuvoo.
 Kuormittuneessa mielentilassa mielihyvää tuottavien asioiden keksiminen ja tekeminen ei välttämättä ole helppoa. Siihen kannattaa kuitenkin tietoisesti paneutua. Vinkkejä uupumuksen itsehoitoon ja oman olon arviointiin löytyy myös netistä,  esimerkiksi Mielenterveystalosta .
 Työn psykososiaalisesta kuormituksesta pitäisi puhua yhtä arkisesti kuin vaikkapa ergonomisista työasennoista, sanoo työterveyspsykologi. Tiina Jutila / Yle
 4. Uupuminen ei ole henkilökohtainen ongelma
 Uupuminen ei ole yksityisasia, vaan siitä pitää puhua myös työpaikalla.
 –Jos työ aiheuttaa uupumista, kyse on työasiasta eikä henkilökohtaisesta ongelmasta, Heli Hannonen muistuttaa.
 Hänen mielestään työssä jaksamisesta pitäisi puhua samaan tapaan kuin muistakin työturvallisuuteen liittyvistä asioista, kuten työergonomiasta tai vaikkapa melusta. Yhteisillä pelisäännöillä esimerkiksi työtaakan jakamisesta ja tauoista voidaan turvata jaksamista.
 Työnantajan kanssa voi neuvotella myös esimerkiksi lyhennetyn työajan tekemisestä tai muista joustoista.
 – Aika moni ihminen, joka pystyy itse säätelemään työaikaansa, päätyy tekemään nelipäiväistä työviikkoa. Silloin myös muulle elämälle ja palautumiselle jää aikaa, Liisa Uusitalo-Arola huomauttaa.
 Uupumusoireet kannattaa joka tapauksessa ottaa puheeksi oman esimiehen kanssa. Joskus puhuminen on helpompaa, kun mukana on kolmantena osapuolena myös työterveyshuolto, Liisa Uusitalo-Arola vinkkaa.
 Työterveyshuollosta apua kannattaa hakea myös silloin, jos stressioireet, kuten unettomuus, eivät ratkea omin keinoin.
 –On parempi olla hyvissä ajoin liikkeellä. Toipuminen on paljon helpompaa ennen kuin jaksamisen kuminauha katkeaa totaalisesti, Uusitalo-Arola sanoo.
 5. Luppoaikaa tunti päivässä ja päivä viikossa
 Kun elämässä on kuormaa niin paljon, että se uuvuttaa, oikotietä onneen ei ole: jotakin on muutettava ja yleensä se tarkoittaa turhan karsimista.
 – Kaikki me teemme turhia asioita. Jollakin se voi olla harrastus, joka ei enää tuo iloa, toisella kuormittava ihmissuhde, Liisa Uusitalo-Arola huomauttaa.
 Hän kannustaa kyseenalaistamaan myös itsestäänselvyytenä otettuja totuuksia. Täytyykö lasten harrastaa tavoitteellisesti, jos tarkoittaa valtavaa kyydistysrumbaa ja vanhempien uupumista?
 Jokaisella täytyy olla aikaa pitää yllä suhdetta omaan itseen.
 – Erään ohjeen mukaan luppoaikaa pitäisi olla vähintään tunti päivässä, päivä viikossa ja viikko kolmen kuukauden välein. Siitä noin kolmannes kuuluu ihmissuhteille, kolmannes omien juttujen tekemiseen ja kolmannes ihan vain sohvalla makaamiseen, Liisa Uusitalo-Arola vinkkaa.
 Mitkä ovat sinun vinkkisi arjessa jaksamiseen? Osallistu keskusteluun klo 19:ään saakka.
 Lue myös:
 Heinäkuussa suomalaisilla oli hätä: Mielenterveysjärjestön kriisipuhelimeen tuli enemmän soittoja kuin koskaan ennen
 Uupuneiden sankaritarinat ärsyttävät 33-vuotiaana loppuunpalanutta Lotta Heikkeriä – “En ajattele, että uupumus tekisi minusta paremman ihmisen”

Luuletko, että arjessa pitää vain jaksaa hampaat irvessä? Olet väärässä – lue 5 täsmävinkkiä uupumuksen itsehoitoon


Summary: Presidentti Niinistön palatessa viiden vuoden jälkeen Kiovaan Itä-Ukrainassa soditaan yhä.

Ukrainan presidentinhallinnon jykevässä rakennuksessa ei ehkä koskaan ole ollut yhtä paljon suomalaisia toimittajia kuin presidentti  Sauli Niinistön  vieraillessa viimeksi Kiovassa vuonna 2014.
 Ukrainalaisia toimittajia ei paikalla juuri ollut.
 Me suomalaiset sen sijaan odotimme suuria uutisia. Olihan Niinistö edellisenä päivänä vieraillut presidentti  Vladimir Putinin  luona, ensimmäisenä lännen johtajana vajaa puoli vuotta Krimin valtauksen jälkeen.
 Suomalaisten silmissä Niinistö oli kasvanut suureksi viestinvälittäjäksi, jopa rauhantekijäksi, joka keksisi keinon Ukrainan kriisin ratkaisemiseksi.
 Kun tapaaminen silloisen presidentin  Petro Porošenkon  kanssa oli päättynyt, saivat suomalaiset vihdoin huojennuttavan viestin.
 – Eilisen ja tämän päivän keskusteluiden jälkeen olen tulossa siihen johtopäätökseen, että on olemassa tilanteen aukeamisen aika, ehkä enemmän kuin pitkään aikaan tässä kriisissä on nähty,  muotoili Niinistö tuolloin  Kiovassa.
 Viiden vuoden jälkeen Ukrainassa  soditaan yhä.
 Niinistö saapuu tänään valtiovierailulle maahan, jossa YK:n mukaan on kuollut yhteensä ainakin 13 000 ihmistä sotatoimien alettua Itä-Ukrainassa.
 Sodan lopettamisesta neuvotteleva Venäjän, Ukrainan, Saksan ja Ranskan muodostama niin kutsuttu Normandia-ryhmä on viimeksi kokoontunut valtionjohtajien tasolla vuoden 2016 lokakuussa.
 Donbassin alueella soditaan yhä päivittäin.
 Sekä Venäjä että Ukraina korostavat yhä Minskin sopimuksen toimeenpanoa, mutta todellisuudessa sen kohdat ovat jääneet kuolleiksi kirjaimiksi. Donbassin alueella soditaan yhä päivittäin.
 Myös presidentti  Niinistö jatkaa keskustelujaan . Tavatessaan elokuussa Putinin Helsingissä Niinistö kertoi pyrkivänsä edistämään “käytännön töitä” tilanteen ratkaisemiseksi.
 – En sanoisi olevan erityisen toiveikas, mutta ehkä oli parempia sävyjä kuin aikaisemmin, Niinistö  arvioi tilannetta medialle .
 Sävyt ovat kirkastuneet edelleen viime lauantaina tapahtuneen Ukrainan ja Venäjän välisen vankienvaihdon myötä.  Niinistö luonnehti sitä  tviitissään ensimmäiseksi askeleeksi eteenpäin ja uskoi vaihdon tasoittavan tietä Normandia-ryhmän toimille.
 Vankienvaihtoa on pidetty tärkeimpänä  läpimurtona Venäjän ja Ukrainan välisissä suhteissa sen jälkeen, kun Venäjä liitti vastoin kansainvälistä oikeutta Krimin osaksi itseensä ja alkoi sotia Itä-Ukrainassa tukemalla paikallisia kapinallistaistelijoita.
 Vaihto suoritettiin perinteiseen tapaan kummankin maan pääkaupungista yhtä aikaa lähtevillä lentokoneilla. Vastaanotettuihin vankeihin suhtautuminen eroaa kuitenkin maissa ratkaisevasti, mikä kertoo omalla tavallaan osapuolten asemasta Itä-Ukrainan sodassa.
 Kiovassa presidentti  Volodymyr Zelenskiy  otti lentokentällä riemuiten vastaan 35 vapautettua ukrainalaisvankia, joita ylistetään maan kansallissankareina.
 Zelenskiyä on kritisoitu kapinallistaistelija  Volodymyr Tsemahin  luovuttamisesta Venäjälle. Tsemahia on syytetty osallisuudesta malesialaiskoneen alasampumiseen Itä-Ukrainassa vuonna 2014. Kokonaisuudessaan vankienvaihto nähdään kuitenkin tärkeänä sulkana tuoreen presidentin hattuun.
 Vankienvaihto Venäjän kanssa on Ukrainan tuoreen presidentin Volydymyr Zelenskyi tähän asti merkittävin ulkopoliittinen ratkaisu. Mykola Tys / EPA
 Kansan palvelija -satiirisarjasta  presidentiksi nousut Zelenskiy lunasti odotukset saamalla vapaaksi  Kertšin salmessa kaapatut  merimiehet ja ennen kaikkea elokuvaohjaaja  Oleh Sentsovin , jonka Venäjä oli vanginnut terrori-iskun suunnittelusta. Euroopan unioni myönsi Sentsoville vankeuden aikana Saharov-ihmisoikeuspalkinnon.
 Venäjällä tunnelma on ollut karumpi. Moskovan lentokentällä ei pidetty kansanjuhlaa, eikä Putin ollut vastassa Ukrainan vapauttamia vankeja.
 Venäjällä kaikki julkisuus on kohdistunut valtio-omisteisen uutistoimisto Ria Novostin Ukrainan-johtajaan  Kirill Vyšinskiin . Venäläiset ovat pitäneet valtionpetoksesta vangittua toimittajaa maansa tärkeimpänä poliittisena vankina.
 Toisin kuin Ukraina Venäjä ei ole julkistanut listaa saamistaan vangeistaan. Mediassa julkaistujen epävirallisten nimilistojen mukaan suurin osa Ukrainan vapauttamista vangeista on sen omia kansalaisiaan, jotka oli pidätetty Itä-Ukrainassa vakoilusta tai osallistumisesta laittomiin sotatoimiin.
 Samoista syistä listalle päätyi myös Venäjän kansalaisia.
 Aleksandr Baunov  Moskovan Carnegie-keskuksesta  perustelee sanomalehti Kommersantissa  vankien kylmää vastaanottoa seuraavasti.
 – Se on viesti omille: Jos joudutte vangiksi, niin me tietysti vedämme teidät sieltä pois, mutta on parempi olla jäämättä kiinni. Sankarit eivät joudu vangiksi, Baunov sanoo.
 Ukraina ja Venäjä ovat aiemminkin  vaihtaneet vankeja. Tämänkertainen vaihtokauppa oli kuitenkin laajuudeltaan moninkertainen vuoden 2016 toukokuussa ja kesäkuussa suoritettuihin vaihtoihin verrattuna.
 Moskova kiistää yhä virallisesti osuutensa Itä-Ukrainan sotaan ja pitää sitä Ukrainan sisäisenä konfliktina. Vankienvaihdolla Venäjä silti epäsuorasti vahvistaa osallisuutensa sotaan.
 Presidenttien kesken näyttää syntyneen aitoa luottamusta.
 Ratkaisevinta tulevaisuuden kannalta on kuitenkin se, miten vankien palauttamisesta sovittiin. Putin ja Zelenskiy päätyivät sopimukseen vankienvaihdosta kahdenkeskisissä puhelinkeskusteluissaan. Presidenttien kesken näyttää syntyneen aitoa luottamusta.
 – Toisin kuin edeltäjänsä, uusi Volodymyr Zelenskyin hallinto näytti tervettä lähestymistapaa ja valmiutta kompromisseihin,  Venäjän ulkoministeriöstä viestitettiin  vankienvaihdon yhteydessä.
 Ukrainan, Venäjän ja niin kutsuttujen Donetskin ja Luhanskin kansantasavaltojen edustajien on kerrottu keskustelevan jo ensi viikolla mahdollisuudesta vaihtaa kaikki jäljelle jääneet vajaa kolmesataa vankia.
 Presidentit Vladimir Putin ja Sauli Niinistö tapasivat 21. elokuuta Helsingissä. Alexei Druzhinin / EPA
 Vankienvaihto on kuitenkin vasta ensimmäinen askel Venäjän ja Ukrainan välien normalisoinnissa, josta on turha odottaa nopeaa. Edes pitävään tulitaukoon ja joukkojen poisvetämiseen pääseminen ei ole tule olemaan helppoa, puhumattakaan yhteisymmärryksestä Donetskin ja Luhanskin alueiden itsehallinnosta.
 Entä mikä on Sauli Niinistön  rooli Itä-Ukrainan kriisin ratkaisemisessa?
 Niinistö on toistellut vuosien mittaan suomalaismedialle, ettei pidä itseään suurena rauhanvälittäjänä.  Presidentti lausui näin  jo elokuussa 2014 edellisen Kiovan vierailunsa alla.
 Suomalaismedia on kaikesta huolimatta yrittänyt itsepintaisesti pukea tätä viittaa Niinistön päälle
 Presidentin itsensä mukaan Suomi on valmis auttamaan – jos apua pyydetään. Sen sijaan hän on korostanut tärkeyttä pitää keskusteluyhteyttä auki kaikkiin suuntiin.
 Nyt kun Venäjän ja Ukrainan presidentit näyttävät löytäneen aidon keskusteluyhteyden, tarve ulkopuoliselle viestinvälittäjälle vähenee.
 Samalla suomalaisten on syytä luopua Niinistön harteille asetetuista epärealistisista odotuksista rauhan loihtimisesta Itä-Ukrainaan.
 Lue lisää:
 Analyysi: Niinistö tasapainottelee Putinin kaltaisten pelurien ja sääntöjä kunnioittavan maailman välillä

Analyysi: Kiovassa vierailevaa Niinistöä tarvitaan aiempaa vähemmän – vankienvaihto kertoo luottamuksesta Ukrainan ja Venäjän välillä


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Ottaako Euroopan keskuspankki järeät aseet käyttöön?
 EKP:n neuvosto tekee torstain kokouksessaan todennäköisesti isoja päätöksiä. Euroalueen taloustilanne heikkenee nopeasti, ja keskuspankin pääjohtaja  Mario Draghi  on aiemmin tänä vuonna luvannut puuttua tilanteeseen. Jos EKP laskee jo valmiiksi negatiivista talletuskorkoa, sillä on vaikutuksia myös tavallisiin pankkiasiakkaisiin.  Haastattelimme suomalaisia rahamaailman asiantuntijoita .
 Niinistö saapuu Ukrainaan tapaamaan virkaveljeään
 Presidentti Sauli Niinistön vierailee tänään Ukrainassa. Jaani Lampinen / Yle
 Tasavallan presidentti  Sauli Niinistö  saapuu tänään valtiovierailulle maahan, jossa YK:n mukaan on kuollut yhteensä ainakin 13 000 ihmistä sotatoimien alettua Itä-Ukrainassa. Ukrainassa Niinistön ottaa vastaan presidentti  Volodymyr Zelenskiy.  Lue  Erkka Mikkosen  analyysi siitä,  millaiseen hetkeen Niinistön vierailu Ukrainassa osuu .
 Trump lykkäsi lisätulleja "hyvän tahdon eleenä"
 Yhdysvaltain presidentti  Donald Trump  on ilmoittanut  lykkäävänsä aiemmin määräämiään lisätuontitulleja  kiinalaistuotteille kahdella viikolla. Ilmoitus tuli pian sen jälkeen, kun Kiina oli luvannut jättää osan yhdysvaltalaistuotteista vastatulliensa ulkopuolelle. Trumpin alkuperäisen päätöksen mukaan jo olemassa olevia 25 prosentin tuontitulleja oli tarkoitus korottaa.
 Tervo haastatteli Loiria 100 tuntia elämäkertaa varten
 Kirjailija Jari Tervo selailee kirjoitttamansa Vesa-Matti Loirin elämäkerran printtiversiota Helsingissä 9. syyskuuta. Martti Kainulainen / Lehtikuva
 Vesa-Matti Loiri  lupasi kertoa kaiken  Jari Tervolle , ja niin hän teki.  700-sivuisessa elämäkerrassa  käydään uran lisäksi läpi naiset, päihteet ja unet. Tervo haastatteli Loiria useaan otteeseen kotona, Inarissa ja Espanjassa. Päivärytmi täytyi ruuvata Loirin tahtiseksi – iltapäivällä noustiin, ja aamuyöllä mentiin nukkumaan.
 Sää
 Sääennuste torstaille 12. syyskuuta.  Yle
 Torstaiaamuna lännestä saapuu sadealue, joka liikkuu päivän aikana Suomen yli itään. Sää on tuulinen ja lämpötilat laskevat kohti ajakohdalle tyypillisiä lukemia. Illaksi poutaantuu lännessä, mutta yön aikana seuraavat sateet liikkuvat maan yli itään.
 Lue lisää säästä  Ylen sääsivuilta .

Herätys: EKP:ltä odotetaantänään jykeviä toimia, Niinistö vierailee Ukrainassa, Loiri avasi elämäänsä Tervolle


Summary: Työnantajat vastustavat aktiivimallin kaatamista: "Työttömien aktiivisuus on lisääntynyt selvästi aktiivimallin aikana."

Hallituksen lakiesitys ns. työttömien aktiivimallin leikkureiden ja velvoitteiden kumoamiseksi saa vankan kannatuksen erityisesti työntekijäjärjestöiltä sekä työttömiltä maanantaina päättyneellä lausuntokierroksella.
 Työnantajajärjestöt taas vastustavat aktiivimallin kumoamista lausunnoissaan.
 Seppo Suvela / Yle
 Jätetyistä lausunnoista peräti 69 prosenttia suhtautuu suopeasti esitykseen leikkureiden kumoamiseksi ensi vuoden alusta. Esityksen mukaan työttömyysetuutta ei enää leikattaisi 4,65 prosentilla, vaikka aktiivimallin edellytykset olisivat jääneet täyttämättä.
 Erityisen suorasukaisesti nykyistä, vajaat kaksi vuotta voimassa ollutta aktiivimallia tylyttää Valtakunnallinen työpajayhdistys TPY:
 – Aktiivimalli ei ole aktivoinut tai kannustanut: se on koettu epäoikeudenmukaisena ja työttömiä syyllistävänä.
 Työttömien Keskusjärjestö puolestaan listasi lausunnossaan työttömien kokemuksia aktiivimallista:
 – Potkitaan maahan kaatunutta, pelkkää nöyryyttämistä, kyykytystä, alistamista.
 Ikääntyneet tulilinjalla
 Suomen Ammattiliittojen Keskusjärjestö SAK on vastustanut aktiivimallia jo lain valmisteluvaiheessa ja pysyy edelleen kannassaan. Sen mielestä aktiivimalli on lähinnä pelkkä työttömyysturvan leikkuri.
 Akavan Erityisalat toteaa lausunnossaan, että "aktiivimallin on todettu leikkaavan erityisesti ikääntyneiden työnhakijoiden työttömyyspäivärahaa."
 Teollisuusliiton mukaan aktiivimallin työllistymistä edistävät vaikutukset ovat jääneet osoittamatta. Palvelualojen ammattiliitto PAM katsoo, ettei aktiivimalli ole toiminut tavoitteiden mukaisesti.
 – Aktiivimallin työllistymistä edistävistä palveluista ovat hyötyneet eniten yksityiset palveluntuottajat, joiden liiketoiminta kasvoi aktiivimallin myötä hurjasti.
 Yleinen työttömyyskassa YTK eli ns. Loimaan kassa luonnehtii aktiivimallia monimutkaiseksi ja vaikeaselkoiseksi sekä työttömyysetuuden maksajan että saajan näkökulmasta.
 YTK:n mukaan sen etuudensaajista 49 prosenttia ei täyttänyt aktiivisuusehtoa. Sen seurauksena YTK on antanut 81 000 alennuspäätöstä lain voimassaolon aikana.
 Työnantajat protestoivat
 Työnantajajärjestöt harmittelevat aktiivimallin säännösten kumoamista lausunnoissaan. Elinkeinoelämän keskusliiton mukaan aktiivimallin kaltaiset etuusleikkaukset lisäävät työllisyyttä ja vähentävät työttömyyttä.
 EK:n mukaan lakiluonnos on pahasti puutteellinen: se ei sisällä ainuttakaan työllisyyttä parantavaa ja työttömyyttä vähentävää uudistusta.
 Myös työ- ja elinkeinoministeriö huomauttaa, että korvaavista toimenpiteistä ei ole vielä päätetty, vaikka hallitusohjelma lupaa purkaa leikkurit vasta, kun työllisyysvaikutuksiltaan vastaavista toimista on päätetty.
 Aktiivimallia vastaan osoitettiin mieltä Helsingin Senaatintorilla helmikuussa 2018, kuukausi lain voimaantulon jälkeen.   Kimmo Hiltunen / Yle
 EK:n mielestä toimivin tapa työllisyyden kohentamiseksi on työttömyyspäivärahan tason porrastus työttömyyden keston mukaan, työttömyyskorvausajan lyhennys ja työssäolo- ja paluuehdon pidennys.
 Suomen Yrittäjät pitää aktiivimallin purkamista ennenaikaisena. Sen mukaan varmaa on, että työttömien aktiivisuus on lisääntynyt selvästi aktiivimallin aikana. Malli on kasvattanut työttömien taloudellisia kannustimia lykytaikaisten töiden vastaanottamiseen.
 Yrittäjäjärjestön mukaan aktiivimallia purettaessa on tarpeen päättää rakenteellisista muutoksista, kuten porrastaa ja lyhentää ansiosidonnaista työttömyysturvaa.
 Aktiivimallin leikkurin ja velvoitteiden purkamisen arvioidaan kasvattavan työttömyysetuusmenoja hieman yli 51 miljoonalla eurolla. Poisto kuitenkin vähentää toimeentulotuki- ja asumistukimenoja arviolta 12 miljoonaa euroa.
 Etuusmenot kasvavat täten lopulta noin 39 miljoonaa euroa. Kuntaliitto arvioi leikkurin poiston lisäävän kuntien menoja jopa 10,2 miljoonaa euroa.
 Lue lisää:
 Tilanne pahentunut entisestään: Aktiivimallin leikkuri alentanut jo 160 000 työttömän korvauksia
 Työttömiä tulossa vähänlaisesti aktiivimallin mielenilmaukseen – "Parempi ajankohta olisi huhtikuussa"
 Hallituksen aktiivimalliesitys julki: Leikkuri poistuu vuoden alussa, aiemmin alennettu päiväraha palautuu ennalleen – Purkamisen hintalappu 50 miljoonaa euroa

Aktiivimallin kumoamiselle vankka kannatus – "potkitaan maahan kaatunutta, sortoa, kyykytystä, alistamista"


Summary: Spekulaatiot pyörivät villeinä. Kommentaattorit neuvovat EKP:ta jopa jakamaan ilmaista rahaa kansalle, kirjoittaa taloustoimittaja Anna Karismo.

Euroopan keskuspankin neuvosto kokoontuu torstaina yhteen vuoden tärkeimmistä kokouksistaan.
 Talouden tarkkailijat uumoilevat keskuspankin valmistelevan uutta laajaa talouden elvytysohjelmaa, johon kuuluisi esimerkiksi koronlasku. Syynä on euroalueen moniongelmainen talous.
 Euroalueen talouskasvu hyytyy. Esimerkiksi suurinta euromaata Saksaa  uhkaa taantuma . Vaikka korot ovat ennätyksellisen matalat, yritykset eivät käytä edullista lainarahaa ja investoi. Kuluttajahinnat junnaavat käytännössä paikoillaan, vaikka inflaation pitäisi päinvastoin kiihtyä hyvinä talousaikoina.
 Kova brexit  vaanii  myöhemmin syksyllä. Kiinan ja Yhdysvaltojen kauppasodassa  panokset  kovenevat.
 Suomen Pankin pääjohtaja  Olli Rehn  väläytti yhdysvaltalaisen Wall Street Journalin haastattelussa  elokuussa , että keskuspankista laukaistaan tänään torstaina "iso sinko" eli päätetään järeistä rahapolitiikan muutoksista kuten koronlaskusta.
 EKP:n pääjohtaja Mario Draghi antoi heinäkuun lopussa ymmärtää, että keskuspankilta on odotettavissa rahapoliittisia toimenpiteitä syksyllä. Ronald Wittek / EPA
 Pörssit kärsivät, jos EKP ei toimi lupaustensa mukaan
 Danske Bankin pääekonomistin  Pasi Kuoppamäen  mukaan keskuspankin on nyt käytännössä pakko toimia.
 – Tähän kokoukseen kohdistuu niin suuret odotukset markkinoilta, että olisi erittäin tärkeää, että sieltä tulisi korkojen lasku ja selvää osviittaa siitä, että rahapolitiikka pysyy pitkään kevyenä, Kuoppamäki sanoo.
 EKP:n pääjohtaja  Mario Draghi  on aiemmissa esiintymisissään tänä vuonna tehnyt selväksi, että uusia toimia tulee tarvittaessa syksyllä. Siksi markkinoiden odotukset ovat nyt huipussaan.
 Draghilta odotetaan lupausten lunastamista ennen kuin uusi pääjohtaja  Christine Lagarde  aloittaa marraskuussa.
 Jos EKP ei tee torstain kokouksessa mitään, sijoittajat saattavat pettyä keskuspankin päättämättömyyteen. Silloin pörssikurssit voivat laskea voimakkaastikin.
 – EKP:n odotetaan kertovan, että korot pysyvät matalina pitkään, ehkä vuosia tästä eteenpäin, Kuoppamäki kertoo.
 "Tärkeintä on hyvä viestintä"
 Suuren suomalaisen sijoittajan, eläkeyhtiö Elon toimitusjohtaja  Satu Huber  korostaa, että keskuspankin tehtävä ei ole miellyttää sijoittajia.
 – EKP:ssa on erittäin päteviä ammattilaisia tekemässä analyysiä. Tärkeintä on, että pankki kommunikoi päätöksensä selvästi, jotta sen kommunikaation jälkeen ei synny epäselvyyksiä tai tule kriisiä, Huber sanoo.
 EKP:n rahapolitiikan liikkumavara on nyt niin pieni, että EU:n jäsenmaiden ja muiden instituutioiden pitäisi alkaa toimia talouden turvaamiseksi, eläkeyhtiö Elon toimitusjohtaja Satu Huber sanoo. Markku Pitkänen / Yle
 Minkälaista sellainen hyvä viestintä on?
 – Jos he tiputtavat korkotasoa, niin selittävät miksi ja mitkä ovat näkymät tästä eteenpäin. Tai jos he eivät tiputa korkotasoa, niin selittävät myös silloin, miksi niin ei tehdä, Huber sanoo.
 Vaikeasta tilanteesta kertoo myös se, että keskuspankkiirit ovat  poikkeuksellisen erimielisiä . Esimerkiksi Saksan, Hollannin ja Ranskan keskuspankkiirit ovat tyynnytelleet elvytysintoa ja kommentoineet, että pienemmilläkin liikkeillä selvittäisiin.
 Monet ekonomistit ja asiantuntijat varoittavat, että  korkojen madaltumisen jatkuminen  ja keskuspankin takaama elvytys voivat olla vaarallisia kokonaistaloudelle.
 Kuluneen viikon ajan keskuspankista ei ole hiiskuttu enää mitään, koska ylimmän päättävän elimen eli neuvoston jäsenillä on niin kutsuttu hiljainen jakso ennen torstain kokousta. Neuvostossa rahapolitiikasta päättävät kaikkien euroalueen keskuspankkien johtajat.
 Näin koronlasku vaikuttaa pankkiasiakkaisiin
 EKP:lle ongelma on, että talletuskorot ovat jo nyt negatiiviset, -0,4 prosenttia.
 Kun korko on negatiivinen, liikepankit joutuvat maksamaan Euroopan keskuspankille siitä, että ne saavat säilöä ylimääräiset varansa EKP:hen turvaan. Tämän pitäisi kannustaa pankkeja lainaamaan varoja keskuspankkitalletusten sijaan markkinoille – esimerkiksi yrityksille investointeihin.
 Sitä ne eivät juurikaan ole tehneet. Toistaiseksi negativiisen koron piristävä vaikutus on ollut heikko.
 Myös tavallisen pankkiasiakkaan kannalta negatiivinen korko voi koitua ongelmaksi.
 Yleensä pankit siirtävät ylimääräiset kulunsa asiakkaille. Esimerkiksi Sveitsissä ja Tanskassa varakkailta asiakkailta  peritään jo korvausta  rahojen tallettamisesta.
 Suomessakin on ehdoteltu , että talletuksista alettaisiin periä asiakkailta rahaa negatiivisten korkojen aikana.
 Toistaiseksi ideat on tyrmätty. Mutta jos EKP laskee korkoa entisestään, riski pankkipalvelujen kallistumisesta kasvaa. Pankit voivat periä kuluja asiakkailta erilaisina palvelumaksuina.
 – Vielä tämän kevennyksen jälkeen pidän melko epätodenäköisenä, että Suomessa tultaisiin näkemään negatiivisia talletuskorkoja [yksityisasiakkailla], Kuoppamäki sanoo.
 EKP on pitänyt euroalueen talouden tolpillaan
 Keskuspankilla on koronlaskun lisäksi useita muitakin keinoja vaikuttaa talouteen. Se voi käynnistää arvopaperiostot eli esimerkiksi valtioiden ja yksityisen sektorin velkakirjojen ostot uudelleen.
 EKP on viime vuosien aikana pönkittänyt euroalueen taloutta joukkovelkakirjojen osto-ohjelmilla. Uutta rahaa on pumpattu markkinoille ohjelmien kautta tuhansia miljardeja euroja, ja EKP:n tase on moninkertaistunut vuosikymmenessä.
 Euroopan keskuspankki on luonut uutta rahaa ja työntänyt sitä markkinoille. Pankin tase on nelinkertaistunut finanssikriisin jälkeen. Eemil Friman / Yle
 Osto-ohjelmat lopetettiin viime vuoden lopussa. Nyt keskuspankki ainoastaan sijoittaa erääntyvistä valtionlainoista saamansa varat uudelleen. Uusia pääomia ei vapauteta.
 Kohdistettuja tukia pankeille tai kansalaisille?
 EKP voi myös tukea pankkeja eli antaa niille lainaa edullisin, pitkäaikaisin rahoitusehdoin. Tarkoitus on kannustaa pankkeja lisäämään yritysten luototusta.
 Tällaisia operaatioita se käynnisti jo muutama vuosi sitten. Nyt keskuspankki joutuu pohtimaan, tarvitaanko pankkitukea lisää.
 Viime aikoina on puhuttu myös niin kutsutusta  helikopterirahasta . Nimensä mukaisesti sen idea on ikään kuin tiputtaa kansalaisille rahaa taivaalta.
 Keskuspankki voisi rahoittaa kansalaiten kulutusta suoraan jakamalla näille rahaa tileille. Näin raha lähtisi kiertämään ja kuluttajahinnat alkaisivat nousta.
 Helikopteriraha voisi korvata keskuspankin arvopaperiostoja, joilla on tuettu jäsenmaita ja pankkeja.
 Lue  täältä  Akateeminen talousblogi tai  täältä  Palkansaajien tutkimuslaitoksen analyysi helikopterirahasta.
 Jäsenmaiden pitäisi toimia
 Sekä Huberin että Kuoppamäen mielestä suurilta eurooppalaisilta valtioilta tarvittaisiin nyt vetoapua EKP:lle. Niiden pitäisi elvyttää ja tehdä isoja rakenteellisia uudistuksia talouden turvaamiseksi.
 – Pitäisi myös katsoa EU-komission, parlamentin ja jäsenmaiden suuntaan, ja vaatia sieltä parempaa yhteistyötä valtioiden finanssipolitiikassa, Huber sanoo.
 Esimerkiksi komissio suunnittelee jo tiettävästi taloussääntöjen höllentämistä niin, että jäsenmaat saisivat enemmän liekaa toteuttaa omaan talouteensa sopivia talousuudistuksia.
 Saksan valtion talous on jo pitkään ollut selvästi ylijäämäinen. Jos Saksa alkaisi nyt elvyttää, se auttaisi koko Eurooppaa, Danske Bankin pääekonomisti Pasi Kuoppamäki sanoo. Markku Pitkänen / Yle
 – Etenkin Saksan pitäisi käyttää finanssipolitiikkaa rohkeammin. Sieltä on annettu hieman vihreää valoa, että jos taloustilanne heikkenee, niin se laatisi elvytyspaketin, Kuoppamäki sanoo.
 Vaatimukset elvytyksen käynnistämisestä lisääntyvät myös  Saksan s isällä.
 – Elvyttämällä kysyntäänsä Saksa elvyttäisi myös Euroopan kysyntää. Sen talouden ja teollisuuden alihankintalonkerot ovat syvällä koko Euroopassa, Huber sanoo.
 Yhteisvaluutta euron päätöksentekojärjestelmä on kankea reagoimaan talouden muutoksiin. Eurojärjestelmä toimii parhaiten, kun ollaan ajautumassa kriisiin. Normaaliaikoina ja taantumien edellä jäsenmaat lykkäävät päätöksiä.
 – Kriisissä on saatu isojakin ratkaisuja ja uusia pelastuspaketteja aikaan, Kuoppamäki sanoo.
 – Silloin keskuspankki on se, joka pystyy toimimaan ja elvyttämään taloutta, kun muilla toimijoilla vie aikaa.
 Keskuspankin tarjoama tuki on kuitenkin hidastanut valtiontalouksien uudistamista. Jäsenmaiden hallitusten ei ole tarvinnut tehdä vaikeita päätöksiä, kun keskuspankki on ollut turvana.

Analyysi: Laukaistaanko iso sinko vai tuleeko suutari? Torstai on suuri päivä Euroopan keskuspankissa, järeitä talouspäätöksiä ilmassa


Summary: Loiri lupasi kertoa kaiken Jari Tervolle, ja niin hän teki. 700-sivuisessa elämäkerrassa käydään uran lisäksi läpi naiset, päihteet ja unet.

Muutama vuosi sitten  Jari Tervo  valmistautui lähtemään  Vesa-Matti Loirin  joulukiertueen päätöskonserttiin Kulttuuritalolle. Loiri oli kutsunut koko Tervon perheen ja ovi oli auki myös takahuoneeseen. Tervo oli hyvillään. Hän oli jokin aika sitten ehdottanut Loirille elämäkerran tekemistä. Tervo hehkutti vielä ennen lähtöä vaimolleen  Kati Tervolle , että kukaan normaali ihminen ei kutsu tällaiseen tilaisuuteen sanoakseen ei.
 – Mutta Vesa-Matti Loiri ei ole normaali ihminen. Hän sanoi ei. Hän perusteli päätöstään sillä, että jos elämäkerta tehtäisiin, siinä pitäisi kertoa kaikki. Ja hän ei halua.
 Tervo antoi asian olla ja ryhtyi muihin kirjoitushommiin. Vuoden päästä puhelin kuitenkin soi. Se oli  Pete Eklundin , Loirin asiainhoitajan numero. Tervo vastasi, mutta puhelimesta kuuluikin Loirin möreä ääni. "Hyvä on, tehdään vaan se vitun kirja."
 Jari Tervo on kirjoittanut mukaan paljon ajankuvaa ja kulttuurihistoriaa. Mårten Lampén / Yle
 Siitä lähti liikkeelle monen vuoden projekti. Tervo tiesi, että työtä olisi paljon, mutta ei arvannut, että kirja olisi niin työteliäs.
 – Hän on elänyt niin rikkaan, runsaan ja joka suuntaan haaroittuvan elämän ja tehnyt valtavan tuotannon. Siinä oli selvittämistä.
 Ei niin, ettei Loiri olisi muistanut tapahtumia ja anekdootteja. Päinvastoin, tarinoita riitti. Ongelma oli se, ettei hän ollut varma ajoittuivatko tapahtumat vuoteen -72 vai -82. Tervo sai leikkiä rikostutkijaa jäljittäessään tapahtumien kronologiaa.
 – Tein itselleni sellaisen aikajanan, jota seurasin ja täydensin.
 Vesa-Matti Loiri syntynyt vuonna 1945 ensimmäinen elokuvarooli 17-vuotiaana Pojat-elokuvassa valmistui Suomen teatterikoulusta vuonna 1966 mukana Ylioppilasteatterin Lapualaisoopperassa vuonna 1966 kiinnityksellä sekä Helsingin että Turun kaupunginteattereissa mukana 20 Uuno Turhapuro -elokuvassa joita tehtiin vuosina 1973 - 2004 muita tunnettuja sketsihahmoja ovat Nasse-setä, Jean-Pierre Kusela ja Tyyne edusti Suomea Euroviisuissa vuonna 1980 tunnetaan etenkin Eino Leinon runoihin sävellettyjen laulujen tulkitsijana taiteen valtionpalkinto vuonna 2011 Jari Tervon kirjoittama elämäkerta on ensimmäinen auktorisoitu elämäkerta Loirista
 Tästä eteenpäin jutussa vilahtelee myös Matti. Se ei ole kirjoitusvirhe, vaan Tervo käyttää puheissaan Loirista järjestelmällisesti Matti nimeä – sillä nimellä häntä kutsuttiin lapsuudessa.
 – Kirjat ovat kirjailijalle lapsia. Sanoin Loirille: " Sinä olet minun lapseni, minä kannan sinut tämän projektin läpi. Saanko sanoa sinua Matiksi?"
 Loirille se kävi.
 Loiri muisti asuneensa kuuden naisen kanssa – Tervo korjasi lukumäärän
 Haastatteluja tehtiin sessioittain. Tervo vieraili useasti Loirin kotona Espoossa. Ensimmäisellä vierailulla Loiri lämmitteli mikrossa murukahvia ja Tervo tokaisi jotain sanoakseen, että Loiri on elämänsä aikana ehtinyt asua aika monen naisen kanssa yhdessä.
 – Matti sanoi, että juu, kuuden kanssa. Mutta korjasin häntä ja sanoin heitä olevan kahdeksan.
 Siitä lähti jutun juuri. Miehet ryhtyivät sormin laskemaan. Kahdeksan oli oikea luku. Loiri ehti asua lyhyen aikaa muun muassa  Carolan  ja  Lenita Airiston  kanssa. Muutenkin naisia riitti Loirin elämässä ja heitä käydään kirjassa läpi seikkaperäisesti.
 – Hän on siitä kadehdittava, ainakin miesten mielestä, että hän oli sekä miestenmies että naistenmies.
 Hannele Lauri teki Loirin kanssa paljon yhteistyötä Spede Pasasen tuotannoissa. Heillä oli kirjan mukaan lämmin ja intiimi suhde.  Numi Nummelin / Yle Kuvapalvelu.
 Haastattelujen aikana ilma sakeni, kun Loiri poltti sikarejaan ja Tervo tupakkejaan. Kun Tervo kuuden tunnin vierailun jälkeen palasi kotiin, komensi Kati Tervo "kaikki vaatteet pesuun".
 – En tiennyt, että sikarinhaju on niin voimakas, että se pinttyy jopa kalsareihin, vaikka on vaatteet päällä.
 Haastatteluja tehtiin aamukuuteen
 Tervo vieraili pariin otteeseen myös Loirin mökillä Lapissa ja viikon he viettivät Espanjassa haastatteluja tehden. He pääsivät asumaan Pete Eklundin ystävien huvilaan, kun heille valkeni, ettei haastattelujen tekeminen onnistu hotellin terassilla, joka on täynnä suomalaisia.
 Loiri viettää paljon aikaa Lapissa. Stina Toljander
 Espanjassa Tervon oli loksahdettava Loirin päivärytmiin. Se tarkoitti sitä, että heräiltiin siinä iltapäivällä, tehtiin lyhyt haastattelu, lähdettiin syömään ja turistiin sitten aamukuuteen.
 Eräältä illalliselta Tervo erehtyi twiittaamaan kuvan, jossa he kilistävät viinilaseja Loirin kanssa. Iltapäivälehdet innostuivat otsikoimaan " twiitti paljastaa Tervon ja Loirin kirjaprojektin todellisen luonteen".
 – Valkoviiniä meni, konjakkia kului, mutta kyllä me kuitenkin enimmäkseen töitä tehtiin koko ajan.
 Nauhuri oli päällä melkein koko ajan.
 Ei siis ihme, että materiaalia kertyi noin sata tuntia, purettuna tuhansia liuskoja.
 Loiri ohjasi pihapiirin poikia "elokuvissaan"
 Vaikka haastattelua kertyi yllin kyllin, olivat Loirin läheiset, ystävät ja työkaverit tuiki tärkeä apu kirjan teossa. Lähes kaikki suostuivat heti mukaan.
 – Se oli liikuttavaa. He eivät tietenkään suostuneet siksi, että minä olisin niin suloinen mussukka, vaan he kokivat tämän melkein kansalliseksi projektiksi – saada Matin elämä kirjoihin ja kansiin.
 Etenkin Pekka-veljeltä Tervo sai paljon tietoa Loirien lapsuudesta Helsingin Töölössä ja myöhemmin Haagassa.
 Loirin pojat Pekka ja Matti matkalla kouluun vuonna 1953. Vesa-Matti Loirin kotiarkisto
 Sotien jälkeisessä Helsingissä pienten poikien elämä oli villiä ja vapaata. Vesa-Matti oli touhukas keppostelija ja kova urheilemaan. Taiteet olivat vahvasti läsnä Loirien tavallisessa työläisperheessä. Isä ja pikkuveli maalasivat, musiikkia kuunneltiin ja Vesa-Matti innosti kavereitaan näyttelemään.
 – Matti näytteli koko ajan. Ellei näytelty juuri nähtyä elokuvaa, sitten keksittiin oma elokuva. Matti ohjasi niitä ja näytteli usein myös pääroolit.
 Oli siis sangen loogista, että Vesa-Matti Loiri päätyi jo 17-vuotiaana elokuvatähdeksi.
 Loiri etsi henkisyyttä mystiikasta ja pilvestä
 Mikko Niskanen  oli jo pitkään hakenut  Paavo Rintalan   Pojat -romaanin filmatisointiin sopivan ikäistä ja kokoista poikaa. Hän kuuli, että eräässä helsinkiläisessä nuorten harrastajateatteriryhmässä oli lahjakas poika. Niskanen vaikuttui pojan kyvyistä ja peli oli selvä. Loiri sai roolin, ja siitä alkoi hänen uransa näyttelijänä.
 Vesa-Matti Loiri teki ensimmäisen elokuvaroolinsa 17-vuotiaana. Monet muistavat etenkin elokuvan liikuttavan loppukohtauksen, jossa Jake-pojan äiti kertoo lähtevänsä saksalaissotilaan mukana. Elokuva päättyy, kun Jake juoksee junan perässä ja kaatuu kiskoille. Suomen Filmiteollisuus
 Teatteriläpimurtonsa Loiri teki vain 21-vuotiaana kulttimaineen saaneessa  Lapualaisoopperassa . Loiri teki  Kalle Holmbergin  ohjaamassa näytelmässä vaikuttavan roolin Lapuan liikkeen päähahmona Vihtori Kosolana. Jokainen lienee nähnyt pätkän, jossa Loiri laulaa uhmakkaana "jumalauta, näillä lakeuksilla ei jumalauta pilkata Jumalaa".
 Vesa-Matti Loiri Ylioppilasteatterin Lapualaisoopperassa. Loiri esittää Vihtori Kosolaa legendaarisessa musiikkinäytelmässä. Erkki Suonio
 Kosolan rooli oli oiva nuorelle Loirille, sillä hän ei innostunut lainkaan taistolaisuudesta, joka eli voimakkaana Teatterikorkeakoulussa ja Ylioppilasteatterissa. Etenkin näytellessään Turun kaupunginteatterissa legendaarisissa näytelmissä kuten Seitsemän veljestä, näyttelijäkaverit yrittivät väen väkisin saada Loiria mukaan opintopiireihin.
 Vesa-Matti Loiri (Tuomas) ja Esko Salminen (Juhani) Seitsemän veljestä-näytelmässä vuonna 1976. Loiri oli mukana useissa näytelmissä Turun kaupunginteatterissa, sillä hänellä oli kiinitys teatteriin viiden vuoden ajan. Loiri asui perheineen Raisiossa.
 Loiria aate ei kuitenkaan kiinnostanut. Häntä kiinnosti hengellisyys. Taistolaisuuden sijaan hän etsi vastauksia teosofiasta, buddhismista ja mystiikasta. Hän kävi useamman kerran jopa ennustajalla. Loiri oli aina tuntenut unet vahvasti ja tuonpuoleinen kiinnosti.
 Tajuntaa pystyi laajentamaan myös kannabiksen poltolla, jota Loiri harrasteli silloin tällöin. Kokeili Loiri jopa meskaliinia ja sieniä, mutta ne jäivät yhteen kertaan.
 Loiri on menettänyt kaksi poikaansa
 Vaikka Loiri ei ottanut mitään oppia kunnolla omakseen usko jälleensyntymiseen jäi. Siitä oli hänelle myöhemmin traagisella tavalla hyötyä. Hänen Mona-vaimonsa kuoli auto-onnettomuudessa. Myöhemmin esikoispoika Jan koki saman kohtalon. Viimeisin suuri menetys oli Joonas-poika, joka kuoli yllättäen viime toukokuussa. Hänkin vain 37-vuotiaana.
 Elämäkerta oli jo lähes valmis, kun suru-uutinen tuli. Tervon oli kuitenkin käsiteltävä asia jollain tapaa kirjassaan. Kirjan päättää minä-muotoon kirjoitettu luku, jossa kerrotaan Vesa-Matti Loirin äänellä kuolemasta ja surusta.
 – Matti on näytellyt tuhansia rooleja. Minua kiinnosti ajatus näytellä Mattia viimeisessä luvussa.
 Sampo ja Ukko ovat päässeet isän selkään. Kuva on otettu vuonna 1997. Loirilla on kaikkiaan viisi lasta. Stina Toljander
 Tervo on omistanut kirjansa  Joonas Loirin  muistolle. Se oli Kati Tervon hieno ajatus.
 – Kuultuani kuolemasta en halunnut soittaa Matille heti, koska hänellä oli varmasti tarpeeksi kestämistä surussaan. Hän soitti kuitenkin minulle. Ehdotin hänelle kirjan omistamista Joonakselle. Hän sanoi kirjan olevan minun, mutta jos tekisin niin, se olisi suurenmoista.
 Surun takia Vesa-Matti Loiri ei anna haastatteluja elämäkerran tiimoilta. Myös kysymykset lukemattomista naissuhteista ja pilven poltosta tuntuisivat kiusallisilta.
 – Hän epäilee, että samat asiat käytäisiin uudelleen läpi, vaikka on juuri kertonut ne minulle.
 Turhapuro teki Loirista koko kansan naurattajan
 Samaan aikaan kun Loiri teki hienoja rooleja teatterissa, hän esiintyi myös televisiossa  Jatkoaika  -ohjelmassa, jossa yhdisteltiin ajankohtaisia keskusteluja sketsiviihteeseen. Jo sieltä juontaa juurensa kuuluisa kaatuilu, josta tuli Loirin tavaramerkki. Urheilullisen Loirin taitavasta kaatumistyylistä tuli jopa riippa, sillä usein vastaan tuli joku, joka tokaisi "kaadu".
 – Kyllähän sellainen raivostuttaa, kun suuri taiteilija latistetaan pelleksi, jota hän ei ole, myötäilee Tervo.
 Jatkoaika-ohjelma teki Loirista tv-tähden. Kuva vuodelta 1969. Yle kuvapalvelu
 Koko kansan suosikiksi Loirin nostivat  Uuno Turhapuro  -elokuvat. Ensimmäinen Ere Kokkosen ohjaama Uuno nähtiin valkokankaalla vuonna 1973. Ja lisää nähtiin tasaisin väliajoin aina vuoteen 2004 saakka. Kulta-aikanaan Turhapurot olivat maamme katsotuimpia elokuvia, joten ei ihme jos Turhapuro on monen mielessä synonyymi Vesa-Matti Loirille.
 Loirille Turhapurot olivat sekä pelastusrengas että myllynkivi kaulassa. Loiri eli pitkään pahoissa veroveloissa, joten elokuvat toivat kovasti kaivattua rahaa. Samaan aikaan Spede Pasanen yritti omia Loiria talliinsa. Ristiriita kansanhuvittajan ja taiteellisesti kunnianhimoisen teatterinäyttelijän sisällä kasvoi.
 –Se on vaikeaa taiteilijalle tehdä sekä korkeaa että matalaa. Tuntuu, että on aina väärässä leirissä. Taitavalta taiteilijalta se kuitenkin sujuu.
 Tervon lähes 700-sivuisessa kirjassa Turhapurolle omistetaan vain reilut 30 sivua. Tosin se on vain yksi juonne Loirin valtavassa tuotannossa, jonka läpikäymiseen tarvitaan sadat sivut.
 Vesa-Matti Loiri edusti Suomea Euroviisuissa vuonna 1980 Huilumies-kappaleella. Suomi jäi viisuissa viimeiseksi. Loiri tunnetaan musiikin saralla  paremmin Eino Leino -tulkinnoistaan. Yle/Antero Tenhunen
 Sen sijaan kirjassa on saanut tilaa yhteiskunnallinen kuvaus ja ajan henki. Tervon historian tuntemuksesta on ollut paljon hyötyä kirjoitusprosessissa. Tutuksi tulevat myös maamme pienet kulttuuripiirit.
 – Minua on useissa elämäkerroissa häirinnyt, että taiteilija on ikään kuin irrallaan yhteiskunnasta. Hän vain tekee taidettaan jossain tyhjiössä. Niinhän se ei mene.
 Loirin kohdalla voisi jopa sanoa, että hän määrittelee yhteiskuntaa ja sen murrosta. Hän edustaa aikaa, jolloin kaikki suomalaiset katsoivat samoja tv-ohjelmia, söivät samaa ruokaa ja puhuivat samoista elokuvista.
 – Minusta Matti on suomalaisen yhtenäiskulttuurin ajan suurin, viimeinen ja kirkkain tähti.
 Välillä puhuttiin isoin kirjaimin
 Kirjan lopussa kerrotaan myös terveyden heikkenemisestä, ylipainosta ja alkoholiongelmasta. Tervo kirjoittaa kaunistelematta suorasukaiseen tyyliinsä. Hän kuvaa miten Loiri on hukkua läskeihinsä ja miten känniesiintymiset pistettiin diabeteksen piikkiin.
 – Ei ole mitään syytä pehmennellä asioita. Matti halusi kertoa kaiken ja minä pidin kynän terävänä. Nämä kaikki asiat on kerrottu suurella rakkaudella ja rehellisyydellä.
 Kirjaprojekti on vienyt paljon aikaa ja viimeiset puolitoista vuotta Tervo on ollut suorastaan naimisissa kirjan kanssa. Silti häntä ei kyllästyttänyt.
 – Rakastin joka hetkeä. Sitä oli suurenmoista kirjoittaa.
 Monia kuitenkin epäilytti koko kirjaprojekti. Eräs Loirin ystävä oli sanonut: "Ei tuu onnistumaan. Ette tule toimeen." Niin ajatteli varmaan moni muukin.
 – No ehkä siinä kävi niin, että molemmat joutuivat hieman litistämään egoaan, että pystyimme tekemään tämän, myöntää Tervo.
 Riidoilta ei kuitenkaan vältytty. Välillä herrat joutuivat puhumaan isoin kirjaimin. Sanaharkoista huolimatta välit säilyivät.
 – Se oli vain hedelmällistä. Meidän ei tarvinnut enää jännittää toisiamme.
 Tunteellisia hetkiä riitti joka lähtöön. Kerran Tervolta oli unohtunut viini-illan jälkeen laukku Loirille. Hän lähti seuraavana päivänä hakemaan sitä parikymppisen Kalle-poikansa kanssa. Kun laukku oli löydetty ja Tervo teki lähtöä, tehtiin myös tunnustuksia.
 – Matti sanoi, että mä rakastan sua Jari. Vastasin, mä rakastan sua Matti. Meidän Kalle oli aivan, että voi ei, vanhat äijät viini-illan herkistäminä...
 Kun tiiliskivielämäkerta oli melkein valmis, Loiri luki käsikirjoituksen. Hänellä oli vain pari lisäysehdotusta.
 – Hän sanoi, että ihana kirja.
 Vaikka Loiri ei anna haastatteluja kirjasta, parivaljakko esiintyy kuitenkin suuressa kirjajulkistusjuhlassa tänään torstaina Kansallisteatterin suurella näyttömällä. Yhteisesiintymisiä on suunnitteilla myös kirjamessuille. Eikä 74-vuotias Loiri malttanut vielä lopettaa perinteistä joulukiertuettaan, vaikka viime vuonna niin uumoilikin.
 Loirin laulama Sydämeeni joulun teen on klassikko. Loiri aikoo lähteä vielä tänäkin vuonna joulukiertueelle. Antti Lähteenmäki / Yle
 Tervolla puolestaan on takki tyhjä suururakan jälkeen. Hän ei aio nyt hetkeen tehdä mitään.
 Muutaman vuoden intensiivisen yhteistyön jälkeen Tervo tuntee Loirin läpikotaisin. Pian myös kymmenet tuhannet lukijat tuntevat perusteellisesti Loirin uran, sillä kirjasta odotetaan syksyn myyntimenestystä. Ensimmäinen painos on 30 000 kirjaa, mutta Otavan painokoneet on jo viritetty mahdollista uutta painosta varten.
 Tervokaan ei tuntenut Loiria erityisemmin ennen kirjaprojektia. He olivat viettäneet vain yhden satunnaisen baari-illan. Millainen kuva hänellä on nyt maamme kansallisaarteesta, kuten hän kirjassaan Loiria nimittää?
 – Hän on paljon syvempi kuin ajattelin. Hän on lämmin, ystävällinen ja avulias. Ne kaikki ovat adjektiiveja, joita en olisi käyttänyt Matista ennen tätä kirjaa.
 Lue lisää:
 Vesa-Matti Loiri viettää joulun yksin, mutta laulaa joka vuosi sydämen suomalaisten jouluun: "Tämä on viimeinen kiertue"
 Kirjailija Jari Tervo ei pelkää sanoa mielipidettään: "Niin kauan on toivoa, kun rasisti loukkaantuu, jos häntä sanoo rasistiksi"

Jari Tervo haastatteli Loiria 100 tuntia elämäkertaa varten –sikarinsavussa riideltiin, mutta tunnustettiin myös rakkautta


Summary: Presidentti Trump juhli voittoa Twitterissä.

Yhdysvalloissa maan korkein oikeus sallii hallinnon ajaman tiukennuksen maan turvapaikanhakukäytäntöihin.
 Presidentti  Donald Trumpin  hallinto on määrännyt turvapaikkasäädöksiin tiukennuksia, jotka on kohdistettu etenkin Väli-Amerikan köyhistä maista tuleviin. Tiukennuksen myötä suuri osa Meksikon läpi kulkevista ihmisistä ei enää kelpaa turvapaikanhakijoiksi Yhdysvalloissa.
 New York Timesin  mukaan uusi säädös kelpuuttaa turvapaikanhakijoiksi vain ne, jotka ovat saaneet kielteisen turvapaikkapäätöksen niistä maista, joiden läpi henkilö on kulkenut pyrkiessään Yhdysvaltoihin. Myös vakavan ihmiskaupan uhriksi joutuneet voisivat jatkossakin hakea turvapaikkaa Yhdysvalloista.
 Korkein oikeus katsoo, että hallinto voi vahvistaa säädöksen. Päätös ei ollut yksimielinen.
 Alemmissa oikeusasteissa tuomarit ovat yrittäneet estää tai viivyttää säädöksen voimaantuloa. New York Times kertoo, että asian käsittely jatkuu tuomioistuimissa.
 Trump riemuitsi Twitterissä päätöksen jälkeen.
 – Suuri Yhdysvaltojen korkeimman oikeuden voitto rajalla turvapaikka-asiassa! presidentti kirjoitti.
 Kansalaisjärjestöt kritisoivat tiukennusta kovin sanoin. Kansalaisoikeusjärjestö ACLU:n mukaan oikeuslaitoksen ei pitäisi hyväksyä tällaista muutosta Yhdysvaltojen turvapaikkalakiin.
 Trumpin hallintoa edustavan asianajajan  Noel Franciscon  mukaan tiukennusta tarvitaan, koska Yhdysvaltoihin on tullut "ennennäkemätön määrä muukalaisia, jotka tulevat maahan laittomasti ylittämällä eteläisen rajan, ja jos heidät otetaan kiinni, he hakevat turvapaikkaa ja pysyvät maassa, kun heidän hakemuksiaan ratkaistaan".
 Trumpin hallinto on yrittänyt monin tiukennuksin hillitä Meksikon vastaisen rajan yli tulevaa siirtolaisuutta.
 Lisää aiheesta:
 Meksiko: Yhdysvaltoihin pyrkivien paperittomien siirtolaisten määrä on laskenut 56 prosenttia

USA:n korkein oikeus salli Trumpin hallinnon turvapaikanhakukiristyksen


Summary: Tuomio liittyy lehden mukaan tapaukseen, jossa kaksi miestä pakeni tullitarkastuksen läpi Venäjälle.

Kaksi suomalaista miestä on tuomittu Venäjällä viideksi vuodeksi vankileirille virkamiehen väkivaltaisesta vastustamisesta, kertoo venäläismedia  Ilta-Sanomien  mukaan. Tuomiosta uutisoivat Fontanka- ja Gazeta.Spb.ru -sivustot.
 Ilta-Sanomat kirjoittaa, että venäläisviestimien mukaan kyse on joulukuussa 2017 sattuneesta tapauksesta, jossa kaksi miestä pakeni tullitarkastuksesta Vaalimaan vastaisella Torfjanovkan raja-asemalla.
 Miehet muun muassa työnsivät autossa olleen venäläisen tullivirkailijan pois kyydistä ja kaasuttivat rajapuomin läpi Venäjälle.
 Ilta-Sanomien mukaan tuoreimmissa Venäjän median uutisissa molempien miesten kerrotaan olevan Suomen kansalaisia. Alkujaan kerrottiin, että vain toisella miehistä olisi Suomen kansalaisuus.
 Lue myös:
 Venäjän viranomaiset selvittävät yöllistä välikohtausta Vaalimaa-Torfjanovkan raja-asemalla – Epäillyt ilmoittautuivat Viipurin tulliin (27.12.2017)

Ilta-Sanomat: Venäläismedia kertoo kahden suomalaismiehen saaneen viiden vuoden vankileirituomion


Summary: Kahden maailman suurimman talousmahdin väliset kauppasopimusneuvottelut ovat olleet pahasti jumissa.

Yhdysvaltain presidentti  Donald Trump  on ilmoittanut lykkäävänsä "hyvän tahdon eleenä" kahdella viikolla aiemmin ilmoittamiaan lisätuontitulleja kiinalaistuotteille.
 Trumpin alkuperäisen päätöksen mukaan 250 miljardin dollarin arvoiselle tuonnille jo olemassa olevat 25 prosentin tuontitullit oli määrä korottaa 30 prosenttiin lokakuun ensimmäisestä päivästä lähtien. Uuden päätöksen mukaan tullikorotukset tulevat voimaan 15. päivä lokakuuta.
 Trump kertoi Twitterissä päätyneensä ratkaisuun Kiinan kauppaneuvottelijan, varapääministeri  Liu Hen  pyynnöstä. Lisäksi Trump perusteli päätöstään Kiinan kansantasavallan 70-vuotisjuhlilla, joita vietetään 1. lokakuuta.
 Trumpin ilmoitus tuli pian sen jälkeen, kun Kiina oli luvannut jättää osan yhdysvaltalaistuotteista vastatulliensa ulkopuolelle.
 Kahden maailman suurimman talousmahdin pahasti jumissa olevien kauppasopimusneuvotteluiden on määrä jatkua lokakuun alussa Washingtonissa.
 Lisää aiheesta:
 USA:n tuoreet työllisyysluvut ovat odotettua heikommat – kauppasota Kiinan kanssa näkyy teollisuustyöpaikoissa
 Yhdysvallat ja Kiina jatkavat kauppaneuvotteluja lokakuussa
 Yhdysvaltalaisprofessori kauppasodasta: Jossain vaiheessa  Trump löytää jonkun näennäisratkaisun, jota hän kutsuu voitoksi

Trump lykkäsi jo ilmoittamiaan lisätuontitulleja kiinalaistuotteille ”hyvän tahdon eleenä”


Summary: Elintarvike- ja lääkepula saattaisi aiheuttaa yleisen järjestyksen sekä turvallisuuden heikkenemistä ympäri Britanniaa, todetaan asiakirjassa.

Ruoasta, lääkkeistä ja polttoaineesta voi tulla Britanniassa huutava pula, mikäli maa eroaa EU:sta ilman sopimusta lokakuun 31. päivä. Tämä käy ilmi hallituksen julkaisemasta suunnitelmasta, jolla se pyrkii varautumaan mahdollisen kovan brexitin mukanaan tuomiin haasteisiin.
 Britannian hallitus joutui julkaisemaan Yellowhammer-nimellä (keltasirkku) kulkevan varautumissuunnitelman sen jälkeen, kun kansanedustajat äänestivät maanantaina asiakirjan julkistamisen puolesta.
 Asiakirjassa varoitetaan vakavista häiriöistä Englannin kanaalin liikenteeseen. Arvion mukaan kanaaliliikenne saattaisi vähentyä jopa 60 prosentilla ensimmäisenä päivänä, kun sopimukseton brexit astuisi voimaan.
 Vakavat häiriöt satamissa voisivat kestää jopa kolme kuukautta ennen kuin liikennettä saataisiin sujuvammaksi.
 Asiakirjan mukaan ihmiset saattavat alkaa hamstraamaan elintarvikkeita ja lääkkeitä, mikä johtaisi merkittävään hinnannousuihin.
 Lisäksi elintarvike- ja lääkepula saattaisi aiheuttaa yleisen järjestyksen sekä turvallisuuden heikkenemistä. Asiakirjassa ennustetaan myös mielenosoituksia ja vastamielenosoituksia ympäri maata.
 "Johnson ollut epärehellinen brittejä kohtaan"
 Työväenpuolueen brexitistä vastaava varjoministeri  Keir Starmer  arvosteli asiakirjojen julkistamisen jälkeen kovin sanoin pääministeri  Boris Johnsonin  hallintoa.
 – On täysin vastuutonta, että hallitus on pyrkinyt sivuuttamaan nämä karut varoitukset ja estämään kansaa näkemästä todisteita.
 – Boris Johnsonin on nyt myönnettävä, että hän on ollut epärehellinen Britannian kansalaisia kohtaan sopimuksettoman brexitin seurauksista, Starmer jatkoi.
 Tietoja Yellowhammer-asiakirjasta julkaistiin ensimmäisen kerran  Sunday Timesissa  elokuun 18. päivä.
 Lisää aiheesta:
 Britannia haluaa yhä houkutella "maailman parhaita lahjakkuuksia" ja pidentää ulkomaisten opiskelijoiden oikeutta jäädä maahan
 The Sunday Times: Salaisten asiakirjojen mukaan Britanniaa uhkaa pula lääkkeistä, ruuasta ja polttoaineesta, jos sopimukseton brexit toteutuu

Brittihallitus julkaisi asiakirjan sopimuksettoman brexitin riskeistä: Elintarvikkeiden hamstrausta, lääkepulaa ja mielenosoituksia


Summary: Bahamalaiset voivat yhä tulla väliaikaisesti Yhdysvaltoihin, mikäli heillä on asianmukaiset matkustusasiakirjat, mutta työlupaa heille ei myönnetä.

Presidentti  Donald Trumpin  hallinto ei aio myöntää Yhdysvaltoihin saapuville bahamalaisille väliaikaista turvapaikkastatusta, kertoo Valkoisen talon viranomainen uutistoimisto Reutersin mukaan.
 Väliaikainen turvapaikkastatuksen turvin bahamalaiset olisivat voineet asua ja tehdä työtä Yhdysvalloissa sen aikaa, kunnes paluu hurrikaanin runtelemalle Bahamalle olisi turvallista.
 Sama status on myönnetty yli 300 000 ihmiselle Yhdysvalloissa, heidän joukossaan on muun muassa Haitin vuoden 2010 maanjäristyksen uhreja.
 Dorianin tuhoja Mars Harbourissa 7. syyskuuta. Brendan Smialowski / AFP
 Bahamalaiset voivat yhä tulla väliaikaisesti Yhdysvaltoihin, mikäli heillä on asianmukaiset matkustusasiakirjat. Työlupaa heille ei kuitenkaan myönnetä, kertoo  NBC News .
 Maanantaista lähtien Yhdysvaltoihin on saapunut Bahamalta noin 1 500 ihmistä.
 Ainakin 2 500 ihmistä on kateissa Bahamalla  vitosluokan hurrikaanin murjottua saaria syyskuun ensimmäisenä päivä. Viranomaiset muistuttavat kuitenkin, että kadonneiden listaa ei ole verrattu tilapäisissä suojissa ja hätämajoituksessa olevien ihmisten listoihin. Virallinen kuolleiden lukumäärä on 50.
 Lisää aiheesta:
 Bahaman myrskyn jäljiltä kateissa kenties 2500 ihmistä
 Hurja Dorian runteli Bahamasaaria alkuviikosta – tältä näyttää paratiisisaarilla hirmumyrskyn jäljiltä

Trumpin hallinto ei aio myöntää väliaikaista turvapaikkastatusta bahamalaisille


Summary: Brexit ja kauppasota luovat epävarmuutta, mutta taloudessa näkyy myös suotuisia merkkejä, sanoo Pellervon taloustutkimus PTT ennusteessaan.

Brexit sekä Yhdysvaltojen ja Kiinan kauppasota luovat epävarmuutta Suomen talouteen, mutta muut taloutta hidastavat tekijät ovat hälvenemässä, kertoo Pellervon taloustutkimus PTT:n kansantalouden ennuste.
 PTT:n mukaan tärkeässä roolissa ovat kotitaloudet. Suomen talouden ennustetaan kasvavan tänä vuonna 1,3 ja vuonna 2020 1,2 prosenttia.
 PTT:n ennustepäällikkö  Janne Huovari  sanoo, että epävarmuustekijät ovat merkittäviä tämänkertaisessa ennusteessa. Sopimuksettoman brexitin ja kauppasodan kiihtymisen vaikutuksia on kuitenkin vaikea arvioida, koska ne riippuvat paljon poliittisista päätöksistä. Esimerkiksi eri tutkimusten arviot brexit-vaikutuksista Suomelle vaihtelevat noin -0,2 prosentista -0,9 prosenttiin bkt:sta. Pahimmassa tapauksessa Suomen talouskasvu putoaisi lähelle nollaa.
 "Kilpailukyky ei ole ongelma"
 Huovarin mukaan kauppasodasta ja brexitistä riippumattomia talouskasvun hidastajia ovat olleet euroalueen kotitalouksien heikko kysyntä ja Kiinan velkaantumisen hillintä.
 – Kiinassa hillintä on kuitenkin kääntynyt elvyttämiseksi. Euroalueella taas iso tekijä oli autokaupan hyytyminen, mutta se on jo pitkälti palautunut. Tämä tietää hyvää loppuvuoden kasvulle", kertoo PTT:n ennustepäällikkö Janne Huovari.
 Kustannustaso on Suomessa kehittynyt viime aikoina kilpailijamaiden tahtiin, joten kilpailukyky ei ole ainakaan vielä ongelma. Kansainvälinen taloustilanne asettaa silti PTT:n mukaan haasteita syksyn palkkaneuvotteluille.
 – Suomessa ei pitäisi toistaa finanssikriisin jälkeistä virhettä, jolloin kilpailijamaiden palkkajarrutukseen vastattiin kiihdyttämällä palkkojen nousua. Menetetyn kilpailukyvyn palauttaminen on Suomen työmarkkinajärjestelmässä kivinen tie, Huovari sanoo.

PTT: Sopimukseton brexit voisi pahimmassa tapauksessa hyydyttää Suomen talouskasvun lähelle nollaa


Syyttäjä ei enää vaadi puolustusvoimien ajoneuvon kuljettajalle rangaistusta Raaseporin tasoristeysonnettomuudesta. Syyttäjä katsoo, että vaikka mies todettaisiin syylliseksi rikoksiin, hänet voitaisiin jättää tuomitsematta rangaistukseen.
 – Lähinnä se kun mietin tämän henkilön ikää, olosuhteita, julkisuutta, kaikki tämä olisi aikamoinen taakka kenelle tahansa. Kokonaisuutena siinä on rangaistusta jo tarpeeksi. Hän on ensin saanut syyttämättäjättämispäätöksen ja sitten todetaan, että nostetaankin syyte, näillä asioilla oli suurin vaikutus tähän päätökseen, sanoo syyttäjä  Marianna Semi .
 Raaseporissa kaksi vuotta sitten sattuneen  tasoristeysonnettomuuden  käsittely alkoi Länsi-Uudenmaan käräjäoikeudessa maanantaina 9. syyskuuta.
 Syyttäjä vaati aikaisemmin tuntuvaa sakkorangaistusta tai ehdollista vankeutta miehelle, joka kuljetti Puolustusvoimien kuorma-autoa Raaseporissa sattuneessa tasoristeysonnettomuudessa.
 Kolme varusmiestä kuoli ja viisi loukkaantui syksyllä 2017, kun henkilöjuna törmäsi Puolustusvoimien miehistönkuljetusautoon Skogbyn tasoristeyksessä Raaseporissa.
 Kuorma-autoa kuljettaneen varusmiehen epäiltiin syyllistyneen liikenneturvallisuuden vaarantamiseen ja kolmeen kuolemantuottamukseen.
 Kihlakunnansyyttäjä oli aiemmin päättänyt, että tapauksesta ei nosteta syytteitä. Apulaisvaltakunnansyyttäjä kuitenkin  kumosi päätöksen  keväällä.
 Lue lisää:
 Syyttäjä vaatii sakkoa tai ehdollista Raaseporin tasoristeysonnettomuudessa kuskina olleelle varusmiehelle – kuljettaja kiistää syytteet
 Raaseporin traaginen tasoristeysturma tänään käräjillä – kolme varusmiestä kuoli, kun henkilöjuna törmäsi Puolustusvoimien ajoneuvoon
 Kolmen varusmiehen kuolemaan johtaneesta onnettomuudesta nostetaan sittenkin syytteet kuorma-auton kuljettajalle
 Vuosi Raaseporin tasoristeysonnettomuuden jälkeen – uusi "hätänumero" ja neljä muuta asiaa, joihin Raaseporin tasoristeysonnettomuus vaikuttaa
 Onnettomuustutkintakeskus Raaseporin turmasta: Vaarallisin tutkimamme tasoristeys, maastokuorma-auton kuljettajan oli lähes mahdotonta nähdä takaviistosta lähestyvää junaa


Summary: Uintivaeltaja Arto Rikalainen ei pelkää kylmää vettä! –  Näillä vinkeillä nautit avovedessä uimisesta.

Ensin kylmä vesi lirahtaa märkäpuvun niskaosasta persvakoon ja vesi tuntuu kylmältä. Sitten kroppa lämmittää veden ja uimari on valmis nauttimaan vaeltamisesta.
 Triatlonisti  Arto Rikalainen  ui mielummin avovedessä kuin uima-altaalla, sillä lattiakaakeleiden katseleminen on hänen mielestään tylsää. Uintivaellus antaa sen sijaan aina jännittävän kokemuksen luonnosta.
 Rikalainen innostui vuosi sitten oikein kunnolla avovesiuinnista. Lajissa kiehtoi sen apuvälineettömyys.
 – Vuorelle voi mennä helikopterilla, mutta se ei ole yhtä jännää kuin vaeltaminen jalkaisin. Uintivaelluksesa on sama juttu. Itse asiassa apuvälineettömyys tuo mukanaan seikkailufiiliksen.
 Pelkällä uima-asulla pitkälle uimamatkalle ei kuitenkaan kannata mennä. Oman turvallisuutensa voi varmistaa ottamalla tietyt asiat huomioon.
 Moottoriveneilijä huomaa värikkään uimarin
 Edes viileä vesi ei ole harrastukselle esteenä, sillä märkäpuvulla voi venyttää avovedellä uimista toukokuun lopusta syyskuun puoleen väliin asti.
 Jos lähtee kokeilemaan ensimmäistä kertaa uintivaellusta, Rikalainen suosittelee kiinnittämään huomiota erityisesti omaan näkyvyyteen ja turvallisuuteen.
 1. Mieti reitti harkiten
 Suunnittele vaellusreitti etukäteen. Sen voi tehdä esimerkiksi kansalaisen  karttapaikkapalvelussa.  Kartalla matka saattaa näyttää lyhyeltä, mutta uidessa se onkin pidempi. Tämän vuoksi uintimatkat kannattaa mitata hyvin tarkkaan.
 Tarkista, että uimareitillä on kallioita tai luotoja, joissa voi pysähdellä. Lepäämispaikkoja kannattaa olla parin sadan metrin välein. Rikalainen muistuttaa, että ne myös lisäävät luontokokemusta.
 – Kun on maapätkiä välissä, niin uiminen ei muutu tylsäksi. Niissä voi ihailla maisemia.
 2. "Lämpöpuku helpottaa elämää"
 Märkäpuku on ehdoton turvavaruste, koska se lämmittää ja kelluttaa. Vyötärön ympärille kannattaa kiinnittää hihnan varassa roikkuva kuivapussi tai uimarinpoiju.
 Värikkään poijun ansiosta muut vesillä liikkuvat näkevät uimarin. Jos voimat uupuvat, niin uimari voi tarpeen tullen nojata ja hengähtää sen päällä. Lisälämpöä tuovat neopreenisukat-ja hanskat.
 Uimarinpoijun ansiosta uimari erottuu vesillä helpommin Helena Lappeteläinen / Yle
 3. Herkkuja riittävästi mukaan
 Tankkaaminen vaelluksen aikana on tärkeää, sillä liikkuessa hikoilee ja kuluttaa energiaa. Proteiinia, kuten pähkinöitä pitää napostella parin tunnin välein. Vesi ja suolainen eväs ehkäisevät lihaskramppeja, kertoo Rikalainen
 – Suklaata ja sipsejä saa syödä hyvällä omallatunnolla.
 4. Sammakkouinnilla ei pärjää
 Sammakkouinti on vaikeaa avovedessä, koska voimakkaat aallot heiluttavat herkästi uimaria. Sen sijaan vapaauinnilla eli kansanomaisemmin kroolilla pääsee eteenpäin, toteaa Rikalainen.
 – Se on helppoa ja rentoa, koska silloin uimari voi maata vedessä. Sitten vain kauhotaan käsillä ja jalkojen käyttö minimoidaan. Pää on vedessä ja happea voi ottaa joka toisen vedon jälkeen.
 Vapaauinnissa pää kulkee veden myötäisesti Helena Lappeteläinen / Yle
 5. Mukaan retkifiilis
 Uintivaellus on aina seikkailu. Matkalla voi tapahtua jotain yllättävää, esimerkiksi saaressa voi olla kyykäärmeitä tai vihaisia joutsenia. Isoja kaloja ei sensijaan tarvitse pelätä.
 – Ne eivät onneksi varpaista puraise, kertoo Rikalainen.
 Arto Rikalaiselle uintivaellus on elämysuintia ja vastapainoa kilpauinnille.
 – Voishan sitä tietysti kauhoa täysillä, mutta silloin uimisesta häviäisi retkitunnelma. Kiireettömyys on se juttu, jotta voi katsella paikkoja eri kulmasta.
 Katso, miten toimittaja Helena Lappeteläinen selvisi ensimmäisestä uintivaelluksestaan!

Suomen luontoon voi tutustua monella tavalla – yksi erikoisemmista on uintivaellus


Summary: Koko maailmaa hätkähdyttäneistä terroriteoista on kulunut tasan 18 vuotta.

Yhdysvalloissa on muistettu vuoden 2001 terrori-iskuja. Hyökkäyksestä World Trade Centerin kaksoistorneihin New Yorkissa ja puolustusministeriön rakennukseen Pentagoniin Washingtonin lähellä on keskiviikkona kulunut tasan 18 vuotta.
 Seremoniaan sisältyi kaikkiaan kuusi hiljaista hetkeä. Hiljentymällä muistettiin niitä hetkiä, kun lentokoneet iskeytyivät World Trade Centerin kahteen torniin, molempien tornien luhistumista, hyökkäystä Pentagoniin ja United Airlinesin lennon 93 maahansyöksyä. Shanksvillessä Pennsylvaniassa.
 Hiljaisten hetkien välissä omaiset lukivat hyökkäyksissä kuolleiden nimiä. Seremohiassa muistettiin myös raivaustöissä ja pelastustehtävissä surmansa saaneita palomiehiä.
 Presidentti  Donald Trump  osallistui muistoseremoniaan Pentagonissa. Hän vakuutti iskevänsä taliban-järjestöä vastaan kovemmin kuin koskaan. Äärimuslimien tekemät iskut johtivat Yhdysvallat yhä jatkuvaan sotaan Afganistanissa.
 Voit katsoa tästä 11.9.2001 tapahtumia Ylen Elävästä arkistosta

Yhdysvallat muisti vuoden 2001 terrorihyökkäysten uhreja kaikissa iskukohteissa


Summary: Ukrainalaisia tulee yhä enemmän töihin Viroon EU:n myöntämän viisumivapauden turvin.

Viron sisäministeri, EKRE-puolueen puheenjohtaja  Mart Helme  tutkituttaa, voiko Viro yksipuolisesti poistaa ukrainalaisilta viisumivapauden.
 – Viron maantieteellisen sijainnin ja historian vuoksi meitä kohtaa yhä suurempi siirtolaispaine idästä, sanoi Helme EKRE:n uutissivuston  Uued Uudised  mukaan.
 Helme täsmensi tarkoittavansa ukrainalaisia.
 Sisäministeri Helme sanoo EU:n ja Ukrainan viisumivapaussopimusta Troijan hevoseksi. Hänen mukaansa Viroon tulee Ukrainasta lähinnä venäläistaustaisia ihmisiä, mikä uhkaa muuttaa Viron väestösuhteita.
 Viisumivapauden ohella Helme haluaisi muuttaa vuokratyövoiman käytön sääntöjä. Hän muistuttaa, että monet virolaiset yrittäjät käyttävät hyväkseen Ukrainasta tulevaa halpaa työvoimaa.
 Ukrainalaisia tulee Viroon töihin etenkin rakennusalalle.
 Ukrainalaiset saivat kolmen kuukauden viisumivapauden Schengen-alueelle vuonna 2017.

Viron sisäministeri haluaa poistaa viisumivapauden Ukrainan kansalaisilta – Mart Helme puhuu idän siirtolaispaineesta


Summary: Pääepäilty on syytettynä 226 nuuskakilon salakuljetuksesta. Nuuskaa on tuotu Ruotsin laivoilta ja Haaparannan kautta.

Varsinais-Suomen käräjäoikeus on aloittanut ison nuuskan salakuljetuksen ja törkeän veropetoksen käsittelyn.
 Jutussa on syytettynä kymmenen ihmistä. Rikosten epäillään tapahtuneen viime vuonna.
 Tullin mukaan pääepäilty salakuljetti 226 kiloa nuuskaa Ruotsin, Suomen ja Ahvenanmaan kautta kulkevilla laivoilla. Osa nuuskasta tuotiin lisäksi Haaparannan kautta.
 Miestä epäillään törkeästä veropetoksesta ja salakuljetuksesta. Pääepäillyn ja kahden muun henkilön syytetään tuoneen nuuskaa edelleen myytäväksi
 Vältettyjä veroja arvioidaan kertyneen noin 108 000 euron edestä.
 Syyttäjä vaatii kahdelle epäillylle yli vuoden ehdollista vankeusrangaistusta sekä yhdyskuntapalvelua. Kolmannen epäillyn rangaistusvaade on kahdeksan kuukautta ehdollista vankeutta.
 Kolmen syytetyn omaisuutta on myös määrätty vakuustakavarikkoon vuoden alussa.
 Syytettynä on lisäksi seitsemän eri puolilta maata kotoisin olevaa. He olivat ostaneet esimerkiksi netin kautta kaupiteltua nuuskaa. Heille syyttäjä vaatii sakkoja.

Yli kahdensadan nuuskakilon salakuljetusta ja myyntiä puidaan käräjillä Varsinais-Suomessa


Summary: Suojeluhankkeessa saavutettiin merkittävä etappi tiistaina, kun ensimmäiset metsäpeurat vapautettiin.

Ensimmäiset metsäpeurat on vapautettu totutustarhasta Lauhanvuoren kansallispuistoon tiistaina. Tavoitteena on palauttaa metsäpeura entisille asuinsijoilleen läntiseen Suomeen.
 Nyt vapautetuista eläimistä kolme on peräisin suomalaisista eläintarhoista, joista ne on siirretty Lauhanvuorelle opettelemaan omatoimisempaa elämää. Yksi vapautetuista metsäpeuroista syntyi viime kesänä totutustarhassa.
 Suurin syy ajankohtaan on se, että rykimäaika alkaa olla käsillä, ja 2,5-vuotiaat hirvaat piti siirtää tarhasta valtahirvaan tieltä pois.
 Suuri onnistuminen
 7-vuotinen metsäpeuran suojelu- ja kannanhoitohanke on käynnissä Lauhanvuoren ja Seitsemisen kansallispuistoissa. Totutustarhat rakennettiin syksyllä 2017. Niihin on tuotu aikuisia yksilöitä sekä eläintarhoista että luonnosta. Metsäpeurat ovat vasoneet aitauksissa jo kahtena kesänä.
 Nyt ensimmäiset metsäpeurat vapautettiin Lauhanvuorelle, josta ne ovat olleet pois tiettävästi ainakin 150 vuotta. Metsäpeura metsästettiin Suomesta Metsähallituksen mukaan sukupuuttoon noin sata vuotta sitten.
 Metsähallituksen projektipäällikkö Sakari Mykrä-Pohja iloitsee siitä, että vapauttaminen onnistui hienosti. Muutenkin on vältytty tappioilta tarhoissa. Kaiken kaikkiaan monimutkaista projektia voi luonnehtia onnistuneeksi.
 – Monellakin tapaa hieno tunne, Mykrä-Pohja summaa.
 Susitilannetta seurataan
 Oman hankaluutensa projektiin on tuonut se, että kansallispuisto kuuluu susilauman reviiriin.
 – Seuraamme vapautettujen yksilöiden selviämistä luonnossa tarkasti ja päätämme jatkosta nyt saatavien kokemusten perusteella. Nämä hirvaat toimivat "koe-eränä".
 Vapautetuilla hirvailla on värikkäät korvamerkit, jotka mahdollistavat eläinten yksilöllisen tunnistamisen. Kahdelle hirvaalle kiinnitettiin lisäksi pieni GPS-lähetin vapautuksen yhteydessä.
 Metsäpeuroja on tarkoitus vapauttaa Lauhanvuoren lisäksi myös Seitsemisen kansallispuistoon siellä sijaitsevasta toisesta totutustarhasta. Seuraavat vapautukset ovat ajankohtaisia myöhemmin syksyllä rykimäajan päätyttyä.
 Lue lisää:
 Lauhanvuoren totutustarhassa on syntynyt metsäpeuran vasoja
 Metsäpeurat totuttelevat uuteen kotiinsa Isojoella aitojen sisällä – vastaava projekti oli menestys 35 vuotta sitten

Neljä metsäpeuraa vapautettiin luontoon onnistuneesti Lauhanvuoren totutustarhasta: "Monellakin tapaa hieno tunne"


Summary: Palo syttyi tänään iltapäivällä Pasilan aseman kohdalle rakennettavan kauppakeskus Triplan työmaalla

Pasilan rakennustyömaan tulipalosta aiheutuneet häiriöt DNA:n verkossa pitäisi olla ohi arviolta aamukuuteen mennessä, tiedottaa teleoperaattori päivitetyssä  tiedotteessaan .
 Tulipalo aiheutti häiriöitä operaattorin mobiiliverkon, kiinteän datayhteyden ja kaapeli-tv:n toimintaan osassa Pasilan ja Munkkivuoren alueita Helsingissä.
 DNA:n mukaan suurin osa yhteyksistä on saatu kuntoon, mutta korjaustyöt jatkuvat vielä. Aiemmin operaattori tiedotti häiriön olevan ohi jo tänään noin kello 20 mennessä.
 Tulipalo syttyi Pasilan asemalle rakentuvan kauppakeskus Triplan työman alla sijaitsevassa huoltotunnelissa, tarkemmin ottaen tunnelissa olevassa kaapelihyllyssä.
 Poliisi tutkii tulipalon syttymissyytä, mutta palomestari  Timo Ustinovin  mukaan viitteitä tahallisesta sytyttämisestä ei ole.
 Pelastuslaitoksen mukaan palo ei aiheuttanut ihmisille tai ympäristölle haittaa.
 Uutista päivitetty kello 21:10.

DNA: Pasilan tulipalon aiheuttamat häiriöt kuntoon aamuun mennessä